cyanic-selkie/wikianc huggingface dataset:
ཀླུ་སྨྱོན་ཧེ་རུ་ཀ
ཟངས་མདོག་དཔལ་རིའི་གནས་ཡིག་གསར་མ། ཀླུ་སྨྱོན། [ 2013-12-13 ]
སྣང་སྲིད་ཟིལ་གནོན་པདྨ་འབྱུང་གནས་མཆོག ། གང་དུ་གཤེགས་པའི་དག་ཞིང་ཉམས་དགའ་བ། ། ཟངས་མདོག་དཔལ་གྱི་རི་བོའི་གནས་ཡིག་ཅིག ། དཔྱོད་ལྡན་དག་གི་དཔྱད་གཞིར་བདག་གིས་འབུལ། །
རིག་འཛིན་འཇིགས་མེད་གླིང་པས་མཛད་པའི་ཟངས་མདོག་དཔལ་རིའི་སྨོན་ལམ་ལས། ཨེ་མ་ཧོ༔ འདི་ནས་ཉི་མ་ལྷོ་ནུབ་མཚམས་ཤེད་ན༔ གནས་ཆེན་རྡོ་རྗེ་གདན་གྱི་ནུབ་བྱང་མཚམས༔ རྔ་ཡབ་གླིང་ཕྲན་ཟ་བྱེད་སྲིན་པོའི་ཡུལ༔ དུས་གསུམ་སངས་རྒྱས་རྣམས་ཀྱིས་བྱིན་བརླབས་པའི༔ གླིང་མཆོག་ཁྱད་པར་ཅན་ལ་གསོལ་བ་འདེབས༔ ཨོ་རྒྱན་པདྨ་འབྱུང་གནས་ལ་གསོལ་བ་འདེབས༔ བཀོད་པ་ལྷུན་གྲུབ་ཙིཏྟའི་ས་འཛིན་སྤོ༔ རྩ་བ་གདེངས་ཅན་འཇོག་པོའི་ཐོད་དུ་བཅིང༔ སྐེད་པར་ལུས་མེད་མཁའ་འགྲོས་ཚོགས་འཁོར་བསྐོར༔ རྩེ་མོ་གཟུགས་ཁམས་བསམ་གཏན་སྙོགས་པ་ལྟའི༔ ཟངས་མདོག་དཔལ་གྱི་རི་བོར་སྐྱེ་བར་ཤོག༔ ཅེས་པ་འདིའི་འབྲུ་རེ་རེ་བཞིན་དེད་ནས་ཟངས་མདོག་དཔལ་རི་གར་ཡོད་ཞིབ་འཇུག་ཅིག་བྱ་སྟེ།
ཨེ་མ་ཧོ༔ འདི་ནས་ཉི་མ་ལྷོ་ནུབ་མཚམས་ཤེད་ན༔ འདི་ནས་ཞེས་པའི་འདི་སྒྲས་སྙེག་ས་ནི་རིག་འཛིན་འཇིགས་མེད་གླིང་པ་རང་ཉིད་བཞུགས་ཡུལ་དབེན་གནས་ཚེ་རིང་ལྗོངས་ཡིན་ལ། དེ་ནས་གཞལ་ན་ཉི་མ་ལྷོ་ནུབ་ཀྱི་ཕྱོགས་སུ་ཁེལ་པའི་ས་ཆ་ནི་རྒྱང་རིང་གི་ཤྲྰི་ལངྐའི་ཡུལ་རེད་གཏོགས་བོད་རང་གི་བྱེ་བྲག་སྟོད་མངའ་རིས་ཀྱི་མཚོ་མ་ཕམ་པའི་འགྲམ་དེ་གཏན་ནས་མ་ཡིན།
གནས་ཆེན་རྡོ་རྗེ་གདན་གྱི་ནུབ་བྱང་མཚམས༔ ཞེས་པའི་ཚིག་འདི་ནི་ཨོ་རྒྱན་ཡུལ་གྱི་གནས་ངོས་འཛིན་བྱེད་པར་ཕན་པའི་ཚིག་ཅིག་རེད་མ་གཏོགས་ཟངས་མདོག་དཔལ་རིའི་གནས་ངོས་འཛིན་བྱེད་པའི་ཚིག་ཅིག་གཏན་ནས་མ་ཡིན་པར་འདོད། ཟངས་སྲིད་ཟངས་མདོག་དཔལ་རི་བོད་དམ་བོད་ཀྱི་འདབས་འབྲེལ་ས་ཆ་ཞིག་ཡོད་ན། གནས་ཀྱི་ས་ཕྱོགས་དང་པོར་བོད་ཀྱི་ལྷོ་ནུབ་དང་། དེ་ནས་རྡོ་རྗེ་གདན་དབུས་སུ་བཞག་ནས་ཡང་སྐྱར་ཕྱིར་བོད་དུ་འཁོར་ཏེ་ས་ཕྱོགས་གང་ཡིན་གསུང་དགོས་དོན་ག་ལ་ཡོད་དེ་མེད་དོ།། སློབ་དཔོན་རིན་པོ་ཆེ་ནི་དུས་གསུམ་མཁྱེན་པ་ཞིག་ཡིན་པས། གངས་རིན་པོ་ཆེ་དང་མཚོ་མ་ཕམ་པ་ངོ་ཤེས་མཁན་ཞིག་ག་ལ་ཡིན་ཏེ་མིན་པས། དང་པོ་རང་ནས་ཟངས་མདོག་དཔལ་རི་གངས་རིན་པོ་ཆེ་ཏི་སེ་དང་མཚོ་མ་ཕམ་པའི་འགྲམ་དུ་ཡོད་ལུགས་གསུང་ཆོག་པ་གང་ཞིག་ལ་དེ་ལྟར་རྩ་བ་ནས་གསུངས་མེད་པ་འདི་ཁོ་ནས་ཀྱང་ཟངས་མདོག་དཔལ་རི་དེ་བོད་ནས་ཐག་རིང་གི་ས་ཆར་ཡོད་པ་དེ་རིགས་པས་བརྟགས་ན་ཤེས་ནུས་པ་ཞིག་རེད། བདག་གིས་བསམས་ན། གོང་གི་ཚིག་བཅད་དེ་ནི་མི་སྙིང་ཁམས་ཅན་ཞིག་གིས་རང་བཟོའི་ཚིག་རྡོག་འགའ་རིག་འཛིན་འཇིགས་མེད་གླིང་པའི་གསུང་གི་བར་དེར་བཙན་གྱིས་བཅུག་པ་རེད་འདུག
བཀོད་པ་ལྷུན་གྲུབ་ཙིཏྟའི་ས་འཛིན་སྤོ༔ ཞེས་པའི་ཚིག་འདིས་རི་འདིའི་དབྱིབས་བཀོད་བསྟན་ཡོད་ཅིང་། ཤྲྰི་པ་ད་འདིའི་དབྱིབས་ནི་མིའི་སྙིང་གི་དབྱིབས་འཁྲུལ་བ་མེད་པར་གྲུབ་ཡོད་པ་དང་། སྟོན་དཔྱིད་ཀྱི་དུས་སུ་ཁ་དོག་ཀྱང་སྙིང་ཤའི་མདོག་རང་དུ་མངོན་ཡོང་།
རྩ་བ་གདེངས་ཅན་འཇོག་པོའི་ཐོད་དུ་བཅིང༔ ཤྲི་པ་དྷའམ་ཟངས་མདོག་དཔལ་རི་རང་ཉིད་ལས་ངོ་མཚར་བའི་རྦབ་ཆུ་སྣ་ཚོགས་ཆལ་ཆིལ་དུ་འབབ་པ་དག་རི་རྩར་མཚེའུར་འཁྱིལ་བ་དང་། གྲུ་གཟིངས་ཀྱིས་བགྲོད་དགོས་པའི་གཙང་ཆེན་ཞིག་གནས་རིའི་ཉེ་འདབས་སུ་གྱ་གྱུར་བཞུར་བཞིན་ཡོད་པས། ཟངས་མདོག་དཔལ་རིའི་རྩ་བའམ་རི་འདབས་དེར་ཀླུ་རྒྱལ་འཇོག་པོའི་གནས་མེད་པར་སུ་ཡིས་ཁ་ཚོན་གཅོད་ཐུབ་བམ།
རྩེ་མོ་གཟུགས་ཁམས་བསམ་གཏན་སྙོགས་པ་ལྟའི༔ ཞེས་པའི་ཚིག་རྐང་འདིའི་བསྟན་བྱ་ནི། ཟངས་མདོག་དཔལ་རི་འདིའི་དཔང་ནི་ཧ་ཅང་མཐོ་ཞིང་། རྡོ་སྐས་གྱ་གྱུ་མ་ལྔ་སྟོང་ལྷག་བགྲོད་ན་ད་གཟོད་རི་རྩེར་བསླེབ་ཐུབ་པ་དང་། རི་རྩེ་ནས་ཉི་མ་འཆར་དུས་ཀྱི་མཛེས་ལྗོངས་ངོ་མཚར་ཞིང་ཡིད་འཕྲོག་པ་མཐོང་བ་དེ་བསྟན།
ཟངས་མདོག་དཔལ་གྱི་རི་བོར་སྐྱེ་བར་ཤོག༔ ཅེས་པ་འདི་ཚིག་འདི་ནི་ཧ་ཅང་གནད་འགག་ཆེ་བ་སྟེ། དཔལ་གྱི་རི་འདིའི་སྟོན་ཁའི་དུས་ཚིགས་ཀྱི་ཁ་དོག་ནི་ཟངས་དམར་གྱི་མདོག་ཇི་མ་ཇི་བཞིན་པ་ཡིན་པས། རྒྱང་ཐག་ཉེ་རིང་གང་ནས་བལྟས་ཀྱང་ཟངས་བླུགས་ཀྱི་རི་བོ་ཞིག་དང་ཤིན་ཏུ་མཚུངས་པ་དེ་བསྟན།
ཅུམ་ཕཱོན་ཞིང་ཆེན།
ཅུམ་ཕཱོན་ཞིང་ཆེན་(ชุมพร)ནི་ཐའེ་ལེན་གྱི་ཞིང་ཆེན་ཞིག་རེད། དེའི་རྒྱལ་ས་ནི་ཅུམ་ཕཱོན་རེད།
སོང་ཁ་ལ།
སོང་ཁ་ལ་(สงขลา)ནི་ཐའེ་ལེན་གྱི་གྲོང་རྡལ་ཞིག་རེད།
བྱ་ལེན་མ་མངོན་པར་ཤེས་པའི་ཟློས་གར།(འགྱུར)
དགའ་ལྡན་གྱི་མཐའ་ལ། མདོ་འཛིན་པས། 	ཡོལ་བ་ལ་གདོང་ཕྱོགས་ཏེ།	འཕགས་མ༑ གལ་ཏེ་ཆས་བསྒྱུར་བའི་བྱ་བ་རྣམས་གྲུབ་ན་ཚུར་བྱོན་ཅིག། གར་མ།	ནང་དུ་ཞུགས་ནས། རྗེའི་སྲས།	བདག་འདི་ཡིན་ནོ།། གང་བགྱི་བར་འོས་པ་བཀའ་སྩོལ་ཅིག། མདོ་འཛིན་པས།	འཕགས་མ༑ དེ་རིང་ཚོགས་འདི་དག་ནི་ཀུན་ནས་ཡིད་དུ་འོང་བ་ཉིད་ཡིན་ན། བདག་ཅག་གིས་དངོས་པོ་གང་ཞིག་ནག་མོའི་འཁོལ་ གྱིས་མེ་ཏོག་གི་ཕྲེང་རྒྱུད་དུ་བྱས་པ།	 བྱ་ལེན་མ་མངོན་པར་ཤེས་པ་ཞེས་བྱ་བའི་ཟློས་གར་གསར་པའི་སྐྱེས་ཀྱིས་བསྟབ་པར་བྱའོ།  དེའི་སླད་དུ་སྣོད་ སོ་སོ་ནས་བརྩོན་པ་སྦྱིན་པར་རིགས་སོ།། གར་མས།	འཕགས་པ༑ ཁྱོད་ནི་མཁས་པའི་ཐབས་ཀྱིས་རབ་ཏུ་སྦྱོར་བ་བྱེད་པར་འགྱུར་བས།	སུ་ཞིག་གིས་ཀྱང་འཕྱ་བའི་གནས་སུ་འགོད་པར་མི་བྱེད་དོ།། མདོ་འཛིན་པས།	ཅུང་ཟད་བགད་ནས། མཁས་རྣམས་དགྱེས་པ་འབྱུང་གི་བར།། རབ་སྦྱོར་ལེགས་ཞེས་བདག་མི་སེམས།། སློབ་པ་རྣམས་ཀྱི་རང་གི་བློ།། སྟོབས་དང་ལྡན་ཡང་ཡིད་རྟོན་ཅི།། གར་མས།	གུས་པ་དང་བཅས་པས། འཕགས་པ༑ དེ་དེ་བཞིན་ནོ།། ད་ནི་གང་ཞིག་བགྱི་བར་བྱ་བ་བཀའ་སྩོལ་ཅིག མདོ་འཛིན་པས།	ཚོགས་ཀྱི་རྣ་བ་གསལ་བར་བྱེད་པ་ལས་གཞན་ཅི་ཞིག། གར་མས།		ནམ་ཟླ་གང་གི་དུས་མངོན་དུ་བྱས་ནས་གླུ་བླངས་པར་བགྱི།། མདོ་འཛིན་པས།	ཚ་བའི་དུས་ཀྱི་ལོངས་སྤྱོད་བྱུང་ནས་རིང་པོ་མ་ལོན་པས་དེ་མངོན་དུ་བྱོས་ལ་གླུ་ལོངས་ཤིག། ད་ལྟ་ནི། དྲི་ཞིམ་མེ་ཏོག་རྡུལ་གཡོ་བའི། །སྐལ་བཟང་ནགས་ཀྱི་བསེར་མ་ཅན།། མངོན་པར་དགའ་བའི་གྲིབ་བསེལ་ནི། །འབད་མེད་རྙེད་པ་ཉིན་མོའི་མཐའ།། གར་མས།		དེ་དེ་བཞིན་ནོ།། ཞེས་གླུ་བླངས་པ། རབ་གཉེན་གེ་སར་གཞོན་ནུའི་རྩེ་མོ་ལ།། རེག་ཙམ་བུང་བའི་ཚོགས་ཀྱིས་འོ་བྱེད་པའི།། ལེགས་ལྡན་ཤི་རི་ཥཿ ་ཡི་མེ་ཏོག་འདི།། ཀུན་ཏུ་མྱོས་པ་རྣམས་ཀྱིས་རྒྱན་དུ་འཛིན།། མདོ་འཛིན་པས།	འཕགས་མ༑  གླུ་ལེགས་པར་བླངས་སོ།།  དབྱངས་ཀྱིས་བཅིངས་པའི་ཚོགས་ཀྱི་དཀྱིལ་འཁོར་འདི་དག་རི་མོའི་གཟུགས་བརྙན་བཞིན་དུ་སྣང་ངོ་།།   ད་ནི་བར་ཏུ་སྦྱོར་བ་གང་ལ་བརྟེན་ནས་སྐྱེས་འབུལ་བར་བྱ། གར་མས།	འོ་ན་འཕགས་པས་སྔོན་བཀའ་སྩལ་པ་བྱ་ལེན་མ་མངོན་པར་ཤེས་པ་ཞེས་བྱ་བའི་སྔོན་མེད་པའི་ཟློས་གར་གྱི་བར་ཏུ་སྦྱོར་བ་ལ་བརྟེན་ཏེ་བྱའོ།། མདོ་འཛིན་པས།	ཨེ་མ༑ འཕགས་མས་སྐད་ཅིག་འདི་ལ་ཡང་དག་པར་རྗེས་སུ་དྲན་པར་བྱས་སོ།། བདག་གིས་ནི་བརྗེད་དེ། གང་གི་ཕྱིར། ཇི་ལྟར་མི་སྐྱོང་དུཤྱནྟ།	།རི༌དགས༌གཞོན༌ནུས༌དྲངས༌པ༌ལྟར།། ཁྱོད༌ཀྱི༌གླུ༌དབྱངས༌འཕྲོག༌བྱེད༌ཀྱིས། །འདིར༌ནི༌ཁོ༌བོ༌རིང༌དུ༌དྲངས།། ཞེས༌ཟླས༌ནས༌གཉིས༌ཀ༌སླར་ལོག༌གོ། ཞེས༌པ༌རབ༌བསྟོད༌དོ།།
ཡན༌ལག༌དང༌པོ༌ནི། དེ་ནས་རི་དྭགས་ཀྱི་རྗེས་སུ་འགྲོ་བའི་རྒྱལ་པོ་ལག་ན་མདའ་གཞུ་ཅན་ཤིང་རྟ་ལ་ཞོན་པ་ཁ་ལོ་པ་དང་བཅས་པ་བྱུང་ནས། ཁ༌ལོ༌པས།		རི༌དྭགས༌དང༌རྒྱལ༌པོ༌ལ༌བལྟ༌བཞིན། བྷོ༑ ཚེ༌དང༌ལྡན༌པ༑ བཀང༌བའི༌གཞུ༌ལ༌མདའ༌བརྟེན༌ཅིང༌།	།ཀྲིཥྞ་སཱ་ར༌ བལྟ༌བ༌ཁྱོད།། རི༌སྐྱེས༌བུ༌ ཡི༌རྗེས༌སྙེགས༌པའི། །མདའ༌ལྡན་ མངོན༌སུམ༌བཞིན༌དུ༌མཐོང༌།། རྒྱལ༌པོས། 	ཀྱེ༌ཁ༌ལོ༌པ༑ རི༌དྭགས༌འདིས༌ཡུ༌བུ༌ཅག༌རྒྱང༌རིང༌པོར༌དྲངས་ན། དེ་ནི༌ད༌དུང༌ཡང༌་་་་། སྒེག༌པའི༌མགྲིན༌པ༌འཁྱོག༌པོའི༌གདོང༌གིས༌སྐད༌ཅིག༌རེ༌བཞིན༌ཤིང༌རྟ༌ལ༌ནི༌བལྟ༌བྱེད༌ཅིང༌།། རྣོན༌པོའི༌ཉག༌ཕྲན༌ འབབ༌ལ༌འཚེར༌བས༌རོ༌སྨད༌དག༌ནི༌བྲང་གི༌ཁོངས༌སུ༌སྡུད༌པར༌བྱེད།། ངལ༌བའི༌ཁ༌ནས༌ཀུན༌ཏུ༌ལྷུང༌བའི༌ཕྱེད༌ཟས༌རྩ༌རྣམས༌ལམ༌གྱི༌ངོས༌སུ༌བཀྲམ༌བཞིན༌དུ།། རྨིག༌རྩེ༌ས༌ལ༌ཡུད༌ཙམ༌རེག༌སྟེ༌ནམ༌མཁའི༌དབྱིངས༌ན༌མཆོངས༌ཤིང༌རྒྱུགས༌པར༌བྱེད༌ལ༌ལྟོས།། ངོ༌མཚར༌དང༌བཅས། ཀྱེ་མ་རི་དྭགས་འདི་དེང་ཁོ་ནར་རྗེས་སུ་འགྲོ་བ་བདག་ཅག་གིས་བསྒྲིམ་སྟེ་མཐོང་བར་བྱ་བའི་ཡུལ་ཉིད་དུ་གྱུར་ཏོ།། ཁ་ལོ་པས།	ཚེ་དང་ལྡན་པ༑ བདག་གིས་ས་འབུར་གཤོངས་ཅན་དུ་མཐོང་ནས་སྲབ་འཐེན་ཏེ། དེའི་ཕྱིར་འདི་རིང་དུ་གྱུར་ཏོ། འོན་ཀྱང་ད་ནི་ཐང་འཁོད་སྙོམས་པར་སླེབས་པས་དཀའ་ཚེགས་མེད་དོ།། རྒྱལ་པོས།		དེའི་ཕྱིར་སྲབ་གློད་ཅིག ཁ་ལོ་པས།	གང་ཚེ་དང་ལྡན་པས་བཀའ་གནང་པའོ།། ཞེས་སྲབ་ལྷོད་པོར་བྱས་ནས་ཤིང་རྟའི་ཤུགས་ལ་ལྟ་བཞིན་དུ། ཚེ་དང་ལྡན་པ༑  གཟིགས་ཤིག༑ གཟིགས་ཤིག༑ སྲབ་ལས་ཐར་ནས་མགྱོགས་འགྲོ་ འདི་རྣམས་གཉའ་བ་ཀུན་ཏུ་བརྐྱངས་གྱུར་ཅིང་།། གཡོ་མེད་འགྲེང་བའི་རྔ་ཡབ་ཅོད་པན་ སྤྱི་བོའི་གཙུག་ན་ལྷང་ངེར་གནས།། རང༌གིས༌བཙུབ༌པའི༌ཆེ༌བའི༌རྡུལ༌གྱི༌རྡུལ༌ཕྲན༌དག༌ཀྱང༌མ༌རེག༌པར།། རི༌དྭགས༌བང༌ལ༌འགྲན༌པ༌བཞིན༌དུ༌རྣ༌བ༌ཀྲོང༌ཞིང༌རྒྱུགས༌པར༌བྱེད།། རྒྱལ༌པོས།	དགའ༌བ༌དང༌བཅས། བདེན་པ་ཉིད་དོ། རྟ་ལྗང་ཁུ་ ཡང་ཕམ་པར་བྱེད་པ་བདག་ཅག་གི་རྟ་འདི་དག་གོ། དེ་བཞིན་དུ། བདག་ལ་གློ་བུར་ཕྲ་རབ་དག་ཀྱང་ཆེ་བའི་ཕུང་པོ་ཉིད་དུ་སྣང་།། རང་བཞིན་ཉིད་ཀྱིས་འཁྱོག་པ་དག་ཀྱང་རིམ་པ་གཅིག་པའི་དྲང་པོར་གྱུར།། སོ་སོར་ཆད་པའི་ཆ་ཤས་ཀུན་ཀྱང་ལྷན་ཅིག་འབྱར་བའི་རྒྱུད་དུ་སྟེ།། སྐད་ཅིག་རེ་ལ་མཐོང་བའི་ཆ་རྣམས་རྒྱང་ན་མ་ཡིན་དྲུང་ན་མིན།། ཀྱེ༌ཁ༌ལོ༌པ༑	མཛེས༌པ༌འདི༌ལ༌ལྟོས༌ཤིག ཅེས༌མདའ༌བཀང༌ངོ༌།
ཡོལ་བའི་ཕུག་ནས།	ཀྱེ་ཀྱེ་རྒྱལ་པོ༑ མ་གསོད་ཅིག བསྟི་གནས་ ཀྱི་རི་དྭགས་འདི་མ་གསོད་ཅིག ཁ༌ལོ༌པས།	མཉན༌ཅིང༌བལྟས༌ནས། ཀྱེ༌ཚེ༌དང༌ལྡན༌པ༑ མདའ་བའི་ལམ་དུ་མཆིས་པའི་ཀྲྀཥྞ་སཱ་ར་དང་། ཁྱོད་ཀྱི་བར་འདིར་དཀར་ཐུབ་པ་ཞིག་ཉེ་བར་གནས་སོ།། རྒྱལ༌པོས། 		འོ༌ན༌རྟ༌རྣམས༌མྱུར༌དུ༌ཟུངས༌ཤིག། ཁ༌ལོ༌པོས།		དེ་བཞིན་ནོ། ཞེས་ཤིང་རྟ་བཀག་གོ དེ་ནས་རང་ཉིད་གཉིས་དང་བཅས་པའི་བཀའ་ཐུབ་པ་ ནང་དུ་སླེབས་ཏེ། དཀའ་ཐུབ་པས།	ཐལ་མོ་བློང་བཞིན། ཀྱེ་མ་རྒྱལ་པོ། མ་གསོད་ཅིག བསྟི་གནས་ཀྱི་རི་དྭགས་འདི་མ་གསོད་ཅིག། མ་ཡིན་མ་ཡིན་འཇམ་པའི་རས་བལ་དག་ལ་དྲག་པོའི་མེ་ལྕེ་བཞིན།། མཛེས་པའི་རི་དྭགས་འདི་ཡི་ལུས་ལ་སྒྲོ་ལྡན་ མཚོན་གྱིས་མ་བཏབ་ཅིག། ཨ་ཧོ་སྡུག་གུ་ཉམ་ཆུང་འདི་ཡི་འདར་བའི་སྲོག་ནི་ཅི་ཙམ་ཞིག། རྡོ་རྗེའི་སྙིང་པོ་རྣོ་ངར་འབབ་པ་ཁྱོད་ཀྱི་ཉག་ཕྲན་ཅི་ལྟ་ཞིག།
རྒྱལ་པོ་དེའི་ཕྱིར་ལེགས་པར་སྦྱར་བ་ཡི།། མདའ་འདི་བོར་ཅིག་གང་ཕྱིར་ཁྱོད་ཀྱི་མཚོན།། ཉོན་མོངས་སྐྱེས་བུ་བསྲུང་བའི་སླད་དུ་སྟེ།། ཉེས་པ་མེད་རྣམས་གཞོམ་པའི་སླད་དུ་མིན།།
རྒྱལ་པོས།		གུས་པ་དང་བཅས་གཞུ་རྒྱུད་ལྷོད་དེ། འདི་མི་བསད་དོ། ཞེས་སྨྲས་ནས་དེ་བཞིན་དུ་བྱས་སོ།། དཀའ་ཐུབ་པས།	དགའ་བ་དང་བཅས། པུ་རིའི་རིགས་ཀྱི་སྒྲོན་མ་ ཁྱོད་ནི་ཆོས་བཞིན་དུ་མཛད་དོ།། འདི་ལྟར་གང་དུ་འཁྲུངས་གྱུར་པའི། །པུ་རིའི་རིགས་ཀྱི་ཆོས་བཞིན་དུ།། ལེགས་མཛད་ཡོན་ཏན་ལྡན་པ་གང་། འཁོར་ལོས་བསྒྱུར་བའི་སྲས་འགྲུབ་ཤོག།
གཞན་གཉིས་ཀྱང་།	ལག་པ་གྱེན་དུ་བཏེག་སྟེ། ངེས་པར་འཁོར་ལོས་བསྒྱུར་བའི་སྲས་ཉིད་དང་ལྡན་པར་ཤོག་ཅིག། དཀའ་ཐུབ་པས།		ཀྱེ་རྒྱལ་པོ། འདི་ནི་ཆུ་ཀླུང་ཕྲེང་ལྡན་མའི་འགྲམ། རིགས་ཀྱི་བདག་པོ་ཀ་ན་ཝའི་ བསྟི་གནས་ལགས་ཏེ། བདག་ཅག་ཡམ་ཤིང་ འཐུ་རུ་འགྲོ་བ་ལགས་ན། གལ་ཏེ་བགྱི་བ་གཞན་མེད་ན་མགྲོན་གྱི་བཀུར་བསྟི་དག་བཞེས་པར་རིགས་སོ།།  གཞན་ཡང་།
སྙིང་རྗེར་འོས་པའི་དཀའ་ཐུབ་ལུས་ཅན་ཡང་།། ཡིད་འོང་ལས་ཀྱིས་ཕས་རྒོལ་གཞོམ་བྱས་ཏེ།། གཞུ་རྒྱུད་དྲེགས་པའི་མཚན་མ་ཆགས་པའི་ཕྱག། ཇི་ལྟར་བསྲུང་བ་གཟིགས་ན་མཁྱེན་པར་འགྱུར།། རྒྱལ་པོས།		རིགས་ཀྱི་བདག་པོ་ འདིར་བཞུགས་སམ། དཀའ་ཐུབ་པས།		ད་ལྟ་ནི་བུ་མོ་བྱ་ལེན་མ་གྲོང་པ་རྣམས་ཀྱི་བཀུར་བསྟིའི་ཡུལ་ཉིད་དུ་བཞག་ནས། མོའི་བསོད་ནམས་ཀྱི་མི་མཐུན་པ་དག་ཞི་བར་བྱ་བའི་སླད་དུ་ཀུན་ཏུ་རྒྱུའི་ཟླ་བ་ ལ་གཤེགས་སོ།། རྒྱལ་པོས།		འོ་ན་བདག་ཅག་གིས་ཇི་ལྟར་གུས་པར་བྱས་པ་རྣམས་སྲས་མོས་གཟིགས་ནས་དྲང་སྲོང་ཆེན་པོ་ལ་སྦྲན་པར་འགྱུར་ཏུ་ངེས་པས། བདག་ཅག་དེར་མཆིའོ།། དཀའ་ཐུབ་པས།		ལེགས་སོ།། འོ་ན་བདག་ཅག་སྔོན་དུ་འགྲོ་བར་འཚལ་ལོ།། ཞེས་སློབ་མ་དང་བཅས་སོང་ངོ།།
རྒྱལ་པོས།		ཀྱེ་ཁ་ལོ་པ༑  བསོད་ནམས་ཀྱི་གཞི་བལྟ་བ་ནི་རང་ཉིད་དག་པར་བྱེད་པ་ཡིན་པས།  རྟ་རྣམས་ཁ་སྒྱུར་ཅིག། ཁ་ལོ་པས།		གང་ཚེ་དང་ལྡན་པས་བཀའ་སྩལ་པའོ། ཞེས་སླར་ཡང་ཤིང་རྟའི་ཤུགས་སྣང་བར་བྱས་སོ།། རྒྱལ་པོས་ཕྱོགས་ཀུན་ཏུ་བལྟས་ཏེ།  ཀྱེ་ཁ་ལོ་པ༑ རེ་ཞིག་མ་སྨོས་ན་ཡང་ཕྱོགས་འདི་ནི་དཀའ་ཐུབ་ཀྱི་ནགས་ཚལ་ཡིན་ནོ་ཞེས་བདག་གིས་ཤེས་སོ།། ཁ་ལོ་པས། 	ཅི་ལྟར།
རྒྱལ་པོས།			ཅི་ཁྱོད་མི་མཐོང་ངམ། ཤིང་སྦུབས་ནེའུ་ཙོའི་ཚང་ནས་ལྷུང་བའི་མ་རྨོས་སཱ་ལུ་ ལྗོན་པ་རྣམས་ཀྱི་དྲུང་ན་སྟེ།། འགའ་ཞིག་དག་ན་ཨངྒུ་དི་ཡི་འབྲས་བུ་བརྡུང་བའི་སྣུམ་གྱིས་བགོས་པའི་རྡོ་དག་མཐོང་།། ཆུ་ངོགས་ལམ་གྱི་ངོས་རྣམས་ཀུན་ན་ཤིང་ཤུན་གོས་ཀྱི་འདབ་མ་ཞུ་བའི་ཆུ་ཐིག་སྟེ།། ཡིད་བརྟན་ཐོབ་སླད་མྱུར་དུ་མི་འབྲོས་རི་དྭགས་ཚོགས་རྣམས་ཅ་ཅོའི་སྒྲ་ལ་འཇིགས་མི་བྱེད།། གཞན་ཡང་། རླུང་གིས་བསྐྱོད་པའི་ཆུ་ངོགས་རླབས་ཀྱིས་རྩ་བ་བཀྲུས་པའི་ཡལ་ག་ཅན།། སྦྱིན་སྲེག་དུ་བའི་ཚོན་གྱིས་བསྒྱུར་བའི་རྣམ་པ་གཞན་གྱི་ལོ་འདབ་འཛིན།། ཀུ་ཤ་གཞོན་ནུའི་མྱུ་གུ་འཐོར་བའི་ཉེ་བའི་ས་ཡི་མཐོང་དག་ནས།། འཇིགས་པ་མེད་པའི་རི་དགས་བུ་རྣམས་མདུན་གྱི་ངོས་སུ་དལ་བུར་རྒྱུ།། ཁ་ལོ་པས།			བལྟས་ནས། ཐམས་ཅད་དེ་དེ་བཞིན་ནོ།། རྒྱལ་པོས།		ཀྱེ་ཁ་ལོ་པ༑ དཀའ་ཐུབ་པ་རྣམས་ལ་མི་གནོད་པའི་ཕྱིར་ཤིང་རྟ་འདིར་ཞོག་ཅིག  བདག་འབབ་པར་བགྱིའོ།།  བབས་ནས།  ཀྱེ་ཁ་ལོ་པ༑  ང་ཞི་བའི་ཆས་ཀྱིས་བསྟི་གནས་སུ་འདོང་བར་བྱ་ཡི་འདི་རྣམས་ལོངས་ཤིག།  ཅེས་མདའ་གཞུ་དང་རྒྱན་ཕུད་ནས་གཏད་དོ། ཀྱེ་ཁ་ལོ་པ༑  ཇི་སྲིད་དུ་ང་བསྟི་གནས་ནས་ལྡོག་གི་བར་ཁྱོད་འདིར་སྡོད་ལ་རྟ་རྣམས་ཀྱི་རྒྱབ་བསིལ་བར་གྱིས་ཤིག། ཁ་ལོ་པས།			དེ་བཞིན་ནོ།། ཞེས་སྨྲ་ནས་སོང་ངོ་།། རྒྱལ་པོས།		ཅུང་ཟད་འཆག་ སྟེ་ཀུན་ཏུ་བལྟས་ནས། འདི་ནི་བསྟི་གནས་ཀྱི་སྒོ་ཡིན་ནོ།།  འོ་ན་བདག་འཇུག་པར་བགྱིའོ།།   ཞུགས་པ་དང་མཚན་མ་མཐོང་ནས་ངོ་མཚར་དང་བཅས། དཀའ་ཐུབ་དགོན་པར་དཔུང་པ་འགུལ་གྱུར་ན།། ཞི་བའི་ནགས་སུ་འདི་ལ་འབྲས་བུ་གང་།། འོན་ཏེ་ཡང་ན་མ་འོངས་དངོས་པོ་རྣམས།། འབྱུང་བའི་སྒོ་ནི་ཕྱོགས་རྣམས་ཀུན་ན་མཆིས།།
ཡོལ་བའི་ཕུག་ནས།	འདི་ན། འདི་ན།  གྲོགས་མོ༑ རྒྱལ་པོས།	རྣ་བ་གཏད་དེ། ཨེ་མ།   སྐྱེད་ཚལ་གྱི་ལྗོན་པའི་གཡོན་ལོགས་ནས་གཏམ་འདྲ་བ་མཐོས་སོ།། འོ་ན་དེར་འགྲོ་བར་བྱའོ།། ཅུང་ཟད་སོང་བ་དང་བལྟས་ནས།  ཨེ་མ། དྲང་སྲོང་གི་བུ་མོ་རྣམས་རང་རང་གི་བོང་ཚོད་དང་འཚམ་པའི་བུམ་པ་དག་ཐོགས་ཏེ་ཤིང་གཞོན་ནུ་རྣམས་ལ་ཆུ་འགྲེམས་པའི་སླད་དུ་འོངས་སོ།། ཨེ་མ་ཧོ། འདི་དག་གི་བྱད་ཀྱི་མཛེས་སྡུག གལ་ཏེ་སླས་ སུ་རྙེད་དཀའི་ལང་ཚོ་མ།། དཀའ་ཐུབ་ནགས་ཀྱི་ལུས་ཅན་འདི་དག་ན།། ནགས་ཀྱི་འཁྲི་ཤིང་རང་གི་ཡོན་ཏན་གྱིས།། ཀུན་དགའ་རྭ་བའི་འཁྲི་ཤིང་ཕམ་པ་ཉིད།། འོ་ན་ཤིང་གི་གྲིབ་མ་འདི་ལ་ཡིབ་ནས་བལྟ་བར་བྱའོ།། ཞེས་དེ་བཞིན་དུ་དང་བྱས་སོ།།
བྱ་ལེན་མས།	འདི་ན༑ འདི་ན༑   གྲོགས་མོ༑ མ་སྨད་མས།	ཀྱེ་བྱ་ལེན་མ༑  མེས་པོ་ཀ་ན་ཝ་ནི་ནགས་ཀྱི་མལླི་ཀའི་མེ་ཏོག་དང་འདྲ་བའི་མཛེས་མ་ཁྱོད་ཀྱང་ཤིང་ལ་ཆུ་འགྲེམ་པའི་སླད་དུ་བསྐུལ་ན།   ཅི་བསྟི་གནས་ཀྱི་ཤིང་ཕྲན་འདི་དག་ལ་ཁྱོད་ལས་ཀྱང་བྱམས་པ་ཉིད་དུ་ལྟ། བྱ་ལེན་མས།		ཡབ་ཀྱི་བཀའ་ཁོ་ན་མ་ཡིན་གྱི་བདག་རང་ཉིད་ཀྱང་ཤིང་ལྗོན་པ་འདི་དག་ལ་སྤུན་གྱི་བརྩེ་བ་ཉིད་མཆིས་སོ།།   ཞེས་ཤིང་ལ་རྫིང་སྐྱིལ་བར་བྱེད་དོ།། རྒྱལ་པོས།		རང་ལ། (ཆིག་ལབ་ཏུ་) ཀ་ན་ཝའི་བུ་མོ་ནི་འདི་ཡིན་ནོ།། ངོ་མཚར་དང་བཅས། ཀྱེ་མ༑ ཀ་ན་ཝ་ནི་ལེགས་པར་མི་སེམས་པ་ཉིད་དེ། གང་གི་ཕྱིར་བུ་མོ་འདི་འདྲ་བ་ཡང་བསྟི་གནས་ཀྱི་ཆོས་སུ་བཅུག་གོ། ཐུབ་པ་གང་ཞིག་ཡིད་འཕྲོག་འདི་ལུས་ཀྱིས།། ངེས་པར་དཀའ་ཐུབ་གྲུབ་པ་དོན་གཉེར་བ།། དེ་ནི་ཨུཏྤལ་སྔོན་པོའི་འདབ་མ་ཡིས།། མཆོད་སྦྱིན་ ཡམ་ཤིང་གཅོད་ལ་བརྩོན་པ་ཉིད།། འོ་ན་ཤིང་གི་གསེབ་ཏུ་བག་ལྷོད་ལ་བལྟ་བར་བྱའོ།། ཞེས་དེ་བཞིན་དུ་བྱས་སོ།།
དེ་ནས་བཤད་པར་ལྟར་གྱི་ལས་བྱེད་པའི་བྱ་ལེན་མ་གྲོགས་མོ་གཉིས་དང་བཅས་པ་སླེབས་ནས། བྱ་ལེན་མས།	ཀྱེ་གྲོགས་མོ་མ་སྨད་མ༑ པྲི་ཡཾ་བ་དཱས་བདག་ལ་ཤིང་ཤུན་བསྐོན་པ་འདི་ཤིན་ཏུ་ཡང་བསྡམས་པ་གྱུར་གྱིས། ཅུང་ཟད་གློད་ཅིག། མ་སྨད་མས།			དེ་བཞིན་དུ་བྱའོ།། ཞེས་ལྷོད་པོར་བྱས་སོ།། པྲི་ཡཾ་བ་དཱས།		གད་མོ་དང་བཅས། ཀ་ཡེ༑ བྱ་ལེན་མ༑ ཁྱོད་རང་གི་ནུ་མ་འཕེལ་བར་བྱེད་པའི་རང་ཉིད་ཀྱི་ལང་ཚོ་ལ་སྐྱོན་བརྗོད་པར་རིགས་ཀྱི་བདག་ལ་སྐྱོན་དུ་མ་སྨྲ་ཞིག། རྒྱལ་པོས།	(རང་ལ་) ལེགས་པར་སྨྲས་སོ།། ཕྲག་པའི་ཡུལ་དུ་ཕྲ་མོའི་མདུད་པ་བཅས།། ནུ་མའི་འབུར་གྱིས་མཐོ་བའི་ཤིང་ཤུན་འདིས།། ལོ་མ་སེར་སྐྱེས་གཡོགས་པའི་མེ་ཏོག་བཞིན།། གཞོན་ལུས་འདི་ལ་ལང་ཚོ་སྤེལ་བ་བྱས།། ཡང་བསམ་ནས། རྣམ་པ་གཅིག་ཏུ་ན་ཤིང་ཤུན་འདི་འདིའི་ཚེ་དང་མི་མཐུན་དུ་ཆུད་ཀྱང་ཅིའི་ཕྱིར་འདི་ལ་རྒྱན་གྱི་བྱ་བ་དག་ཀྱང་མ་བྱས།། འདམ་བུའི་ཚལ་ན་མཚོ་སྐྱེས་མཛེས་པ་སྟེ།། ར་རིས་བརྒྱན་པའི་ཟླ་བ་ཡིད་འོང་ཉིད།། ཤིང་ཤུན་གྱོན་ཡང་ཕྲ་ལ་ལྡེམ་པའི་ལུས།། མཛེས་སྡུག་ཅན་ལ་རྒྱན་དུ་མི་འགྱུར་གང་། བྱ་ལེན་མས།	སྔོན་དུ་བལྟས་ནས། ཀེ་ས་རའི་ཤིང་ལྗོན་པ་འདིས་རླུང་གིས་བསྐྱོད་པའི་སོར་མོས་བདག་ལ་འབོད་པར་བྱེད་དོ།།  འོ་ན་འདིར་འགྲོ་བར་བྱའོ།། བྱ་ལེན་མ་དེར་སོང་ནས་ཤིང་ལ་སྙེས་ཏེ་འགྲེང་བཞིན་གནས། པྲི་ཡཾ་བ་དཱས།	ཀྱེ་བྱ་ལེན་མ༑  འདིར་ཅུང་ཟད་སྡོད་ཅིག  ཁྱོད་དང་ལྷན་ཅིག་པའི་ཀེ་ས་རའི་ཤིང་ལྗོན་པ་འདི་འཁྲི་ཤིང་དང་བཅས་པ་བཞིན་དུ་མཐོང་ངོ་།། བྱ་ལེན་མས། 		ཀྱེ༑ དེའི་ཕྱིར་ཁྱོད་པྲི་ཡཾ་བ་དཱ། ཡིན་ནོ།། རྒྱལ་པོས།		རང་ལ། སྨྲ་འཇམ་མ་ཡིན་དུ་ཟད་མོད།  སྨྲས་པ་དེ་ནི་དེ་ཁོ་ན་བཞིན་ནོ།། གསར་སྐྱེས་འདབ་མའི་མདངས་ལྡན་མཆུ་ཡི་སྒྲོས།། ཡིད་འོང་ལྕུགས་མའི་རྗེས་བྱེད་ལག་པ་ཟུང་།། ཡང་དག་འདོད་བྱ་མེ་ཏོག་ལྟ་བུ་ཡི།། ལང་ཚོའི་དཔལ་གྱིས་ཡན་ལག་རྣམས་ལ་འཁྱུད།། མ་སྨད་མས།	ཀྱེ་བྱ་ལེན་མ༑ ཁྱོད་གང་ལ་ནགས་ཀྱི་འོད་ཟེར་མ་ ཞེས་རྟག་ཏུ་འབོད་པ། བདག་པོ་ཨ་མྲའི་རྐང་འཐུང་གི་ཆུང་མར་གྱུར་པའི་མལླི་ཀ་གསར་པ་འདི་མཆིས་ན། ཅི་ཁྱོད་དེ་ལ་ཆུ་སྦྱིན་པ་བརྗེད་པར་གྱུར་ཏམ། བྱ་ལེན་མས།	དེ་བརྗེད་པ་ནི་བདག་ཉིད་བརྗེད་པ་ཡིན་ནོ།། འཁྲི་ཤིང་ལ་བལྟས་ནས། ཨེ་མ། འཁྲི་ཤིང་གཞོན་ནུ་མ་རྐང་འཐུང་དང་བཅས་པ་འདི་ལ་ཡིད་འཕྲོག་པའི་དུས་ཀྱི་འགྱུར་བ་དག་གསལ་ཏེ། ནགས་ཀྱི་འོད་ཟེར་མའི་ལང་ཚོའི་མེ་ཏོག་ནི་ཤར། འཇམ་ལ་མཉེན་པའི་ཨམྲའི་ལོ་འདབ་རྣམས་ནི་ལོངས་སྤྱོད་པར་འོས་པ་ཉིད་དུ་གྱུར་ཏོ།། པྲི་ཡཾ་བ་དཱས།	འཛུམ་དམུལ་ཏེ། མ་སྨད་མ༑ གང་གི་སླད་དུ་བྱ་ལེན་མ་ནགས་ཀྱི་འོད་ཟེར་མ་ལ་ནན་ཏན་ཏུ་ལྟ་བར་བྱེད། མ་སྨད་མས།		གྲོགས་མོ༑  མི་ཤེས་ཀྱི་སྨོས་ཤིག། པྲ་ཡཾ་བ་དཱས།	ཇི་ལྟར་ནགས་ཀྱི་འོད་ཟེར་མ་འདི་མཐུན་པའི་རྐང་འཐུང་དང་ལྷན་ཅིག་པ་བཞིན་དུ་བདག་ཀྱང་བདག་ཉིད་མཐུན་པའི་བདག་པོ་དང་ལྷན་ཅིག་ཏུ་ནམ་ཞིག་ན་གནས་པར་འགྱུར་སྙམ་དུ་རྗེས་སུ་སེམས་ཤིང་བལྟའོ།། བྱ་ལེན་མས།	སྨད་དུ་བྱུང་བ་དང་བཅས། ཁྱོད་རང་ཉིད་དེ་ལྟར་འདོད་པ་ཡིན་ནོ།། ཞེས་བུམ་པ་བཏེགས་སོ།། རྒྱལ་པོས།	རང་ལ། ཀྱེ་མ༑ འདི་ནི་རིགས་ཀྱི་བདག་པོའི་རང་རིགས་ཀྱི་ཞིང་ལས་བྱུང་བ་ཡིན་པས་དེ་ལྟ་ན་ནི་རིགས་མཆོག་གི་བྲམ་ཟེ་བུ་མོ་རྒྱལ་རིགས་ལ་ཅི་ལྟར་སྦྱིན།  ཡང་ན་ནི་རྟོག་པ་དོན་མ་མཆིས་པ་ཉིད་དེ། རང་སེམས་འཕགས་པས་འདམ་ཕྱིར་ན་ཅུང་འདི།། ངེས་པར་རྒྱལ་པོའི་རིགས་ཀྱིས་བཟུང་བྱར་ཤེས།། གང་ཕྱིར་ཐེ་ཚོམ་དོན་ལ་དཔྱོད་པ་ན།། དམ་པ་རྣམས་ལ་རང་བློ་ཚད་མ་ཉིད།། འོན་ཀྱང་འདིའི་ངེས་པ་ཉིད་མོ་ལས་ཤེས་པར་བྱའོ།།
བྱ་ལེན་མས།	འཇིགས་པ་དང་བཅས། ཨེ་མ༑ ཆུའི་ཉར་མ་ ཕོགས་པ་ལས་སྦྲང་རྩི་བྱེད་པ་ རྣམས་མལླི་ཀ་བོར་ནས་བདག་གི་གདོང་ལ་འོངས་སོ།། ཞེས་སྨྲས་པ་དང་སྦྲང་རྩི་བྱེད་པ་རྣམས་གར་བྱེད་དོ།། རྒྱལ་པོས།	རང་ལ་བལྟས་ནས། ཨེ་མ༑ རེ་ཞིག་འདི་འཇིགས་པའི་དབང་གིས་གདོང་བསྒྱུར་པ་ཉིད་ཀྱང་ཡིད་དུ་འོངས་པ་ཉིད་ཡིན་ནོ།། གང་དང་གང་དུ་བུང་བ་ལྡིང་འཁོར་བ།། དེ་དང་དེ་རུ་རྣམ་པར་གཡོ་བའི་མིག། དེ་རིང་གློ་བུར་འཇིགས་པའི་བྲེད་ཤ་ འདིས།། མི་འདོད་མཛེས་མའི་རྣམ་འགྱུར་ཁྱོད་ལ་བརླབ།། སྨད་དུ་བྱུང་བ་དང་བཅས། རྣམ་པར་འཕྲུལ་བའི་བལྟ་བ་དང་བཅས་བསྐྱོད་ཅིང་བསྐྱོད་པའི་ལུས་ཅན་ལུས་ལ་རེག་བྱེད་ཅིང་།། ཉེ་བར་འཁོར་ནས་རྣ་བའི་དྲུང་དུ་གསང་བའི་གཏམ་བཞིན་འཇམ་པའི་དབྱངས་དག་བླངས་བྱས་ཏེ།། ཀུན་ནས་མྱོས་བྱེད་དམར་བའི་མཆུ་སྒྲོས་མ་ལུས་ཆང་གི་ཉིང་ཁུ་ལ་ནི་འཐུང་བྱེད་པ།། ཀྭ་ཡེ་རེ་འབྲས་རྫོགས་པའི་བུང་བ་དོན་དམ་བསམ་ན་ཁྱོད་ཀྱིས་ཁོ་བོ་བསད་པ་ཉིད།། བྱ་ལེན་མས།	ངན་པ་འདི་དག་ད་དུང་ཡང་མི་འགྲོ་ན་བདག་གཞན་དུ་མཆིའོ།། གོམ་པ་འགའ་བོར་ནས་མིག་གཡོ་བཞིན། ཅི་ལྟ་བུ་ཞིག། འདིར་ཡང་སླེབས་སོ།། ཀྱེ༑ གྲོགས་མོ་དག༑ སྦྲང་བུ་མ་དུལ་བ་དག་གིས་བདག་གཙེར་པར་བྱས་ཀྱི་སྲུང་ཤིག གཉིས་ཀས།	གད་མོ་དང་བཅས། བདག་ཅག་གིས་ག་ལ་བསྲུང་བར་ནུས། དཀའ་ཐུབ་ཀྱི་ནགས་ཚལ་འདི། གང་གིས་བསྲུང་བའི་རྒྱལ་པོ་དུཥྱནྟ་ལ་སྨོས་ཤིག། རྒྱལ་པོས།	བདག་རྣམ་པར་གསལ་བའི་དུས་ནི་འདི་ཡིན་ནོ་སྙམ་ནས། མ་འཇིགས།  ཞེས་ཕྱེད་ཙམ་སྨྲས་ནས། བདག་རྒྱལ་པོ་ཉིད་དུ་འཚལ་བར་འགྱུར་གྲང་། འོ་ན་འདི་ལྟར་སྨྲའོ།། བྱ་ལེན་མས།		གོམས་སྟོབས་བཅས་མིག་གིས་བལྟས་ཏེ། ཅི་འདིར་ཡང་བདག་གི་རྗེས་སུ་འོངས་སོ།།
རྒྱལ་པོས།		མྱུར་དུ་ཉེ་བར་སླེབས་ནས། ངན་པ་རྣམ་འཇོམས་གང་པོའི་རིགས། །ས་འདི་སྐྱོང་བར་གྱུར་བ་ན།། རྨོངས་མ་དྲང་སྲོང་བུ་མོ་རྣམས། །སུ་ཞིག་གིས་ནི་གཙེས་པར་བྱས།། ཐམས་ཅད་རྒྱལ་པོ་ལ་བལྟས་ནས་ཅུང་ཟད་ངོ་ཚ་བཞིན་གནས་སོ།།
དེའི་ཕྱིར་བདག་འདི་ལ་བུ་ལོན་མེད་པར་བྱ་བའི་ སླད་དུ་སོར་གདུབ་འདི་སྟེར་བར་བྱའོ།། སྙམ་ནས་སོར་གདུབ་གཏད་དོ།། གཉིས་ཀས། 	སོར་གདུབ་ཀྱི་ཡི་གེ་བཀླགས་ཏེ། སོར་རྒྱའི་སྟེང་དུ། རྒྱལ་པོས་ཡོངས་སུ་བཟུང་བ། བྱ་བ་ཡོད་པས་ཕན་ཚུན་མིག་གིས་ལྟ་བར་བྱེད་དོ།། རྒྱལ་པོས།	བཟང་མོ་དག༑ གཞན་དུ་མ་སེམས་ཤིག གང་། རྒྱལ་པོས་ཡོངས་སུ་བཟུང་བ། ཞེས་བྱ་བས་ནི། བདག་ལ་ རྒྱལ་པོའི་སྐྱེས་བུ་ཉིད་དུ་ལྟ་བར་བྱ་བའོ།། པྲི་ཡཾ་བ་དཱས།	འོ་ན་སོར་རྒྱན་འདི་སོར་མོ་ལས་ཕྲལ་བར་ཡང་མི་དགོས་ཀྱི། ཇོ་བོའི་གསུང་ འབའ་ཞིག་གིས་འདི་ལ་བུ་ལོན་མེད་པར་བྱའོ།། བྱ་ལེན་མ༑ ད་ནི་སྙིང་རྗེ་ཅན་གྱི་ཇོ་བོའམ་རྒྱལ་པོ་ཆེན་པོ་འདིས་ཁྱོད་རྣམ་པར་ཐར་པར་བྱས་ཟིན་པས་གང་དགའ་བར་སོང་ཞིག། བྱ་ལེན་མས།	རང་ལ། གལ་ཏེ་ཁྱོད་འགྲོ་ནུས་ན་འགྲོ་བར་ཟད་དོ།། ངག་ཏུ་གསལ་བར་བྱས་ནས། བདག་སྐད་ཅིག་སྐད་ཅིག་གིས་འཆིང་བ་དང་ཐར་བྱེད་པ་ཁྱོད་སུ་ཞིག། རྒྱལ་པོས།	བྱ་ལེན་མ་ལ་བལྟས་ནས་རང་ལ། ཇི་ལྟ་བུ། འོན་ཏེ་བདག་འདི་ལ་ཡིན་པ་བཞིན་དུ་འདི་བདག་ལ་ཡང་ཡིན་ནམ། ཡང་ན་ནི་བསམ་པའི་གནས་གཞན་ཏེ། གང་གི་ཕྱིར། ལྷན་ཅིག་སྨྲ་བའི་ཚིག་ལན་མི་སྟེར་ཡང་།། བརྗོད་པའི་གཏམ་ལ་རྣ་བ་གཏོད་པ་བཞིན།། གདོང་ལ་གདོང་དུ་ཕྱོགས་པར་མི་སྡོད་དེ།། གཞན་ལ་གཡེང་བ་དྲན་པ་བསྡུས་པ་བཞིན།། ཡོལ་བའི་ཕུགས་ནས།	ཀྱེ་ཀྱེ༑ བཀའ་ཐུབ་པ་རྣམས། བཀའ་ཐུབ་ཀྱི་ནགས་བསྲུང་བའི་སྟ་གོན་གྱིས་ཤིག ས་སྐྱོང་དུཥྱནྟ་རྔོན་བྱེད་དུ་ཉེ་བར་སླེབས་སོ།། འདི་ལྟར་མགྱོགས་འགྲོའི་རྨིག་པས་བརྡུང་བའི་རྡུལ།། འཛིན་པའི་ཤིང་ལས་ཆུ་ཐིག་དམར་པོའི་ཚོགས།། མཚམས་ཀྱི་འོད་ཆགས་ནུབ་ཀའི་སྦྲང་ཚོགས་བཞིན།། ཤིང་ཤུན་གྱོན་པའི་སྟེང་དུ་འབེབས་པར་བྱེད།། གཞན་ཡང་། སྟོབས་ཀྱིས་བཅགས་པའི་ཤིང་ཆེན་ཡལ་ག་མཆེ་བ་གཅིག་གིས་རྣམ་ཐོགས་ཤིང་།། མྱུར་མགྱོགས་རྐང་པས་འཐེན་ཅིང་དྲངས་པའི་འཁྲི་ཤིང་ཞགས་པའི་གདུབ་ཀོར་ཅན།། ཤིང་རྟ་མཐོང་ནས་འཇིགས་པའི་གླང་པོ་རི་དྭགས་ཚོགས་རྣམས་དབྱེར་བྱེད་པ།། དཀའ་ཐུབ་གེགས་བྱེད་གཟུགས་ཅན་བཞིན་ དུ་ཆོས་ཀྱི་ནགས་ཚལ་ནང་འདིར་སླེབས།།
རྒྱལ་པོས།	རང་ལ། ཨ་ཧོ༑ གྲོང་པ་རྣམས་བདག་ལ་བལྟ་བའི་ཕྱིར་ནགས་ཚལ་གང་ཞིག་ན་ལྷགས་སོ།། འོ་ན་དེ་དག་གི་མདུན་དུ་འགྲོ་བར་བྱའོ།། གྲོགས་མོ་གཉིས་ཀྱིས། ཇོ་བོ༑ ནགས་ཀྱི་ཅ་ཅོ་འདིས་ཡིད་བློང་བློང་པར་བྱེད་པས། བདག་ཅག་སྤྱིལ་པོ་ལ་འགྲོ་བའི་སླད་དུ་གནང་བར་མཛད་དུ་གསོལ།། རྒྱལ་པོས།	མྱུར་དུ། ཁྱེད་རྣམས་གཤེགས་པར་མཛོད་ཅིག བདག་ཀྱང་བསྟི་གནས་ལ་མི་གནོད་པའི་སླད་དུ་བརྩོན་པར་བྱའོ།། ཐམས་ཅད་ཡར་ལངས་ནས། གྲོགས་མོ་གཉིས་ཀྱིས།	ཇོ་བོ་ལ་གློ་བུར་བའི་བསྙེན་བཀུར་ཉིད་ཀྱང་བསྟབ་མ་ནུས་པས། སླར་མཇལ་བའི་སླད་དུ་གསལ་བ་ལ་ཡང་གཡར་ཚའོ།། རྒྱལ་པོས།	མ་ཡིན་ནོ།། དེ་ལྟར་མ་ཡིན་ནོ།། ཁྱེད་ཅག་དང་མཇལ་བར་ཉིད་བདག་གི་བསྙེན་བཀུར་ཡིན་ནོ།། བྱ་ལེན་མས།	རྒྱལ་པོ་ལ་བལྟས་ནས་ཕྱི་བཤོལ་ཅུད་ཟད་དང་བཅས་གྲོགས་མོ་གཉིས་དང་ལྷན་ཅིག་ཏུ་སོང་ངོ།། རྒྱལ་པོས།	རང་ལ། བདག་གྲོང་དུ་འགྲོ་བ་ལ་འདོད་པ་མ་མཆིས་ཀྱི། མ་ལ༑ རྗེས་སུ་འབྲང་བ་རྣམས་དང་འཕྲད་པར་བྱས་ལ་ནགས་དང་ཉེ་བར་བཞག་པར་བྱའོ།། ཀྱེ་མ་བདག་གི་ཡིད་ནི་བྱ་ལེན་མས་རྣམ་པ་འདི་ལས་འབྲལ་བར་མི་ནུས་སོ།། ལུས་ནི་མདུན་དུ་འགྲོ་བྱེད་ཅིང་། །སེམས་ནི་རྒྱབ་ཏུ་སླར་རྒྱུགས་པ།། བཟློག་སྟེ་རླུང་ལ་འཁྱེར་བ་ཡི། །རྒྱ་ནག་དར་གྱི་བ་དན་བཞིན།། ཅེས་ཐམས་ཅད་ཕྱིར་ལོག་གོ།། ཞེས་པ་ཡན་ལག་དང་པོའོ།།
བྱ་ལེན་མ་མངོན་པར་ཤེས་པའི་ཟློས་གར་ཅེས་བྱ་བ་སློབ་དཔོན་བདག་ཉིད་ཆེན་པོ་ནག་མོའི་འཁོལ་གྱིས་མཛད་པ་ལས་ཡན་ལག་དང་པོ་ཟུར་དུ་ཕྱུངས་པ་རེ་ཞིག་རྫོགས་སོ།།		།། བདག་དགེ་འདུན་ཆོས་འཕེལ་གྱིས་ཡོས་ལོའི་སོས་ཀ་ཡུལ་དབུས་ཀྱི་གྲོང་ཁྱེར་སྐྱ་ནར་གྱི་བུ་ བྱ་བར་བསྡད་ཅིང་སུག་བྲིས་སུ་བྱས་པའི་དཔེ་ལགས།།
དུས་རབས་ཉི་ཤུ་པའི་ལོ་ཙ་བ་མཁས་དབང་དགེ་འདུན་ཆོས་འཕེལ་གྱིས་བསྒྱུར་བའི། བྱ་ལེན་མ་མངོན་པར་ཤེས་པའི་ཟློས་གར་འདི་ཡང་། རབ་གནས་ཆུ་སྦྲུལ་ལོའི་སྣྲོན་ཟླ་ཡར་ངོའི་ཚེས་ལ།༼15/6/2013༽མཐོ་རིམ་ལོ་ངོ་གསུམ་པའི་སློབ་ཕྲུག་པདྨ་མཚོ་མོ་དང་། ངག་དབང་རྒྱལ་མཚན་གཉིས་ཀྱིས་བྲིས་ཤིང་། བསམ་གཏན་རང་གིས་ཞུ་དག་དང་མཆན། བལྟ་བདེ་བའི་བཀོད་བསྒྲིགས་དང་བཅས་པར་བཟོས་པ་འདིས་ཀྱང་། སྙན་ངག་འབྲི་བར་འདོད་པ་རྣམས་ལ་ཕན་པའི་རྒྱུར་གྱུར་ཅིག།   །།
སོང་ཁ་ལ་ཞིང་ཆེན།
སོང་ཁ་ལ་ཞིང་ཆེན་(สงขลา)ནི་ཐའེ་ལེན་གྱི་ཞིང་ཆེན་ཞིག་རེད། དེའི་རྒྱལ་ས་ནི་སོང་ཁ་ལ་རེད།
ཧ་ཊི་ཡའི།
ཧ་ཊི་ཡའི་(หาดใหญ่)ནི་ཐའེ་ལེན་གྱི་གྲོང་རྡལ་ཞིག་རེད།
སྣང་ཞིག་ཅོག་ལོ་དགོན་པ་
རྔ་སྨད་ཅོག་ལོ་དགོན་རྣམ་རྒྱལ་བསམ་གཏན་ནོར་བུའི་གླིང་ནི། སི་ཁྲོན་ཞིང་ཆེན་རྔ་བ་ཁུལ་རྔ་བ་རྫོང་སྟོད་སྨད་བར་གསུམ་དུ་ཕྱེས་པའི་རྔ་བ་སྨད་པའི་ཨ་འཁྱམས་ཡུལ་ཚོའི་ཁོངས་སུ་གཏོགས་ཤིང་། རྫོང་ཐོག་ནས་མར་སྤྱི་ལེ་སུམ་ཅུ་ཙམ་སོང་ཚེ་རྔ་ཀླུང་རིང་མོ་དལ་གྱིས་རྒྱུ་བའི་ཉེ་འགྲམ་དུ་གྲོང་ལས་དགོན་པའི་ཚུལ་དུ་གནས་གཞི་ཆགས་ནས་ཡོད། སྡེ་འདིའི་ཆོས་ལུགས་གྲུབ་མཐའ་ནི། རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོས་སྲོལ་བཏོན་པའི་གྲུབ་མཐའི་རྒྱལ་བོ་སངས་རྒྱས་གཡུང་དྲུང་བོན་གྱི་རིང་ལུགས་དྲི་མ་མེད་པ་དེ་ཡིན་ལ། དགོན་སྡེ་འདི་ཕྱག་འདེབས་གནང་མཁན་ནི། སྣང་ཞིག་ཁག་གསུམ་ཞེས་ཡོངས་སུ་གྲགས་པའི་སྣང་ཞིག་དོ་འཕགས་ཆེན་པོ་ལ་སྲས་གསུམ་འཁྲུངས་པ་སྟེ་ཆེ་བ་བྱ་ཆེན། འབྲིང་བ་ལྕགས་མདུད། ཆུང་བ་དངུལ་སྐུ་གསུམ་གྱི་ནང་ཚན་འབྲིང་བ་ལྕགས་མདུད་འདུལ་བ་རྒྱལ་མཚན་ཡིན་ལ། སྤྱི་ལོ1108ལོར་ཕྱག་བཏབ་པ་ཡིན།
སྣང་ཞིག་ཅོག་ལོ་རྣམ་རྒྱལ་བསམ་གཏན་ནོར་བུའི་གླིང་འདི་ཉིད་ཐོག་མར་ཕྱག་འདེབས་མཛད་པ་པོ་དང་དེའི་བརྒྱུད་ཁུངས་ཡང་དག་གི་མཛད་རྣམ། གཞན་ཡང་གདུང་རྒྱུད་མིན་པའི་བླ་སྤྲུལ་འགའ་ཞིག་གིས་བསྟན་པ་འདི་ལ་གཅིག་ཏུ་སྨན་པའི་མཛད་བཟང་བསྐྱངས་ཚུལ་སོགས་ཀྱི་སྐོར། སྣང་དགོན་དཀར་ཆག་ཚད་ལྡན་རྣམས་དང་། སྣང་ཞིག་ཅོག་ལོ་དགོན་པའི་བྱུང་བ་མདོ་ཙམ་བརྗོད་པ་རྒྱལ་བསྟན་གསལ་བའི་ཉིན་བྱེད་དད་ལྡན་དྭངས་འདྲེན། སོགས་སུ་གསལ་བས་ཞིབ་པར་མཁྱེན་འདོད་རྣམས་ཀྱིས་དེར་གཟིགས་པར་འཚལ། དེ་ལྟ་བུའི་སྣང་ཞིང་ཅོག་ལོ་དགོན་རྣམ་རྒྱལ་བསམ་གཏན་ནོར་བུའི་གླིང་གི་སྡེ་ཆེན་པོ་འདི་ཉིད་ཀྱང་། ང་ཚོའི་དགོན་སྡེ་སྤྱི་དང་མཐུན་པར་ཕྱིའི་བཀོད་པ་དང་ནང་གི་འཛུགས་སྐྲུན་སོགས་ཀྱི་སྐོར་ཏེ་ལྷ་ཁང་དང་འདུ་ཁང་སོགས་ཀྱིས་མཚོན་སྐུ་གསུང་ཐུགས་རྟེན་མང་པོ་བཞེངས་པ་རྒྱ་ཆེར་བྱས་ཟིན་པ་དག་སྤྱི་རྩིས1958ལོར་དགོན་པའི་རྟེན་དང་བརྟེན་པ་བཅས་ལ་གནོད་པ་ཚབས་ཆེན་ཐེབས་ཏེ་ཡ་ང་བའི་གནས་སུ་གྱུར་ཏེ་དགེ་འདུན་པ་རྣམས་རང་གནས་ནས་སྤྱུགས་ནས། རེ་ཞིག་བོན་སྤྱོད་ཀྱི་སྒྲ་ཙམ་ཡང་ཐོས་སུ་མེད་པའི་ཚད་དུ་བསླེབས་ནའང་། སྤྱི་ལོ1982ལོར་རྒྱལ་བསྟན་གསར་བའི་ཉི་གཞོན་དད་ལྡན་སྐྱེ་འགྲོ་ཡོངས་ཀྱི་མགོན་དུ་ཤར་ཏེ། སྔོན་གྱི་འདུ་ཁང་བླ་བྲང་སོགས་ཉམས་པ་སླར་གསོའི་ཕྱོགས་ལ་འབད་པ་ཆེར་བསྐྱེད་བྱས་པས། ད་ལྟ་དགོན་པའི་ཕྱི་ནང་གི་བཀོད་པ་རྣམས་གང་ལ་གང་འཚམས་རེ་འཛུགས་སྐྲུན་བྱས་དང་བྱེད་མུས་སུ་བླ་གྲྭ་དགེ་འདུན་པ་བརྒྱ་ཕྲག་ལྷག་གིས་སྔོན་སྲོལ་བཟང་པོའི་རྒྱུན་སྐྱོང་བཞིན་པའི་དུས་ལགས་སོ།།
བླ་རབས་རིམ་བྱོན
ཡབ་རྗེ་དོ་འཕགས་ཆེན་པོ་ནས་བརྩིས་ཏེ་དགོན་འདིའི་བླ་རབས་རིམ་བྱོན་གྱི་མཚན་ཙམ་བགྲངས་ན། ༡.སྣང་ཞིག་ཡོན་ཏན་རྒྱལ་མཚན་ནམ་དོ་འཕགས་ཆེན་པོ། ༢.སྣང་ཞིག་ཁག་གསུམ་གྱི་ནང་ཚན་སྲས་འབྲིང་བོ་ལྕགས་མདུད་འདུལ་བ་རྒྱལ་མཚན། ༣.བྱ་ཆེན་གདུང་རབས་ལྷུན་གྲུབ་རྒྱལ་མཚན། ༤.ཀུན་དགའ་རྒྱལ་མཚན། ༥.ནམ་མཁའ་རྒྱལ་མཚན། ༦.ཟླ་བ་རྒྱལ་མཚན། ༧.ཡོན་ཏན་རྒྱལ་མཚན། ༨.ཀུན་དགའ་ལྷུན་གྲུབ། ༩.ཤེས་རབ་རྒྱལ་མཚན། ༡༠.ལྷུན་གྲུབ་རྒྱལ་མཚན། ༡༡.ཤེས་རབ་འོད་ཟེར། ༡༢.ཆགས་མེད་བྱ་བྲལ། ༡༣.བསྟན་པའི་རྒྱལ་མཚན། ༡༤.ཚུལ་ཁྲིམས་རྒྱལ་མཚན། ༡༥.ཡེ་ཤེས་རྒྱལ་མཚན། ༡༦.བསོད་ནམས་རྒྱལ་མཚན། ༡༧.ལྷུན་གྲུབ་དབང་ལྡན། ༡༨.བསྟན་པ་ཚུལ་ཁྲིམས། ༡༩.རིན་ཆེན་ལྷུན་གྲུབ། ༢༠.ཤེས་རབ་རྒྱལ་བ། ༢༡.ནམ་མཁའ་རྒྱལ་མཚན། ༢༢.ཤེས་རབ་དབང་རྒྱལ། ༢༣.ཚེ་དབང་རྒྱལ་མཚན། ༢༤.ཚུལ་ཁྲིམས་དབང་མཆོག ༢༥.བསྟན་པ་ཚུལ་ཁྲིམས། ༢༦.བསྟན་པ་ལྷུན་གྲུབ། ༢༧.ཤེས་རབ་བློ་གྲོས། ༢༨.ཚུལ་ཁྲིམས་རྒྱལ་མཚན། ༢༩.རིན་ཆེན་རྒྱལ་མཚན། ༣༠.གཡུང་དྲུང་བསྟན་པ། ༣༡.བསོད་ནམས་རྒྱལ་མཚན། ༣༢.བསྟན་འཛིན་དབང་རྒྱལ། ༣༣.ཕུན་ཚོགས་རྣམ་རྒྱལ། ༣༤.བློ་གྲོས་ཐོགས་མེད། ༣༥.གཡུང་དྲུང་བསྟན་པའི་ཉི་མ། ༣༦.གྲུབ་དབང་གཡུང་དྲུང་བསྟན་འཛིན། ༣༧.སྣང་སྟོན་ནམ་མཁའ་བློ་གྲོས། ༣༨.སྐྱབས་མཆོག་བསྟན་པ་རབ་རྒྱས། ༣༩.ཚུལ་ཁྲིམས་བསྐལ་བཟང་བློ་གྲོས་རྒྱ་མཚོ་བཅས་སོ།།
བླ་རབས་ཁག་ཅིག་གི་མཛད་རྗེས
གདུང་རབས་ཉེར་བཞི་བ་ཚུལ་ཁྲིམས་དབང་མཆོག་ཚང་གིས། སྟོད་ཀྱི་གྲྭ་ས་གོང་འོག་བར་གསུམ་འགྲིམས་ཏེ་མཁན་སློབ་གོང་མའི་མདུན་ནས་ཟབ་རྒྱས་བོན་གྱི་གདམས་པ་གང་མང་མནོས། རྔ་སྨད་ཅོག་ལོ་དགོན་པའི་རྟེན་དང་བརྟེན་པའི་བཀོད་པ་ཡིད་དུ་འོང་བ་ཞིག་མཛད་དེ་སྔོན་གྱི་རི་ཁྲོད་ཀྱི་མིང་དེ་ཅོག་ལོ་དགོན་རྣམ་རྒྱལ་བསམ་གཏན་ནོར་བུའི་གླིང་ཞེས་པར་བསྒྱུར་ནས་བསྟན་པའི་དོན་ཆེན་བསྒྲུབས། གདུང་རབས་ཉེར་བདུན་པ་ཤེས་རབ་བློ་གྲོས་ཚང་གིས། སྐྱབས་མགོན་ཟླ་བ་རྒྱལ་མཚན་སོགས་མཚན་ལྡན་གྱི་བླ་མ་ཁྱད་པར་ཅན་མང་པོ་རྩ་བའི་བླ་མར་བཀུར་ཏེ་གཞི་ལམ་འབྲས་གསུམ་གྱི་དོན་རྟོགས་ཤིང་། གྲུབ་པའི་གདེངས་ཚད་མཐོན་པོར་བརྙེས། སྤ་བསྟན་རྒྱལ་བ་བཟང་པོའི་དབུ་ཡང་མདོ་སྨད་དུ་གདན་དྲངས་པ་དང་། སྐུ་གདུང་། སྐུ་གཟུགས་གསུང་རབ་སོགས་ཀྱི་བཞེངས་པ་རྒྱ་ཆེར་གནང་། རྣམ་རྒྱལ་བསམ་གཏན་གླིང་གི་དགེ་འདུན་པའི་འཚོ་རྟེན་ནམ་སྤྱི་རྫས་ཕུན་སུམ་ཚོགས་པར་བསགས་ཏེ་རྒྱུན་འཚོགས་ཀྱི་སྲོལ་བཙུགས། གདུང་རབས་ཉེར་དགུ་བ་རིན་ཆེན་རྒྱལ་མཚན་ཚང་གི་སྐུ་རིང་ལ། ཚོ་འདུ་ཚོ་བ་བཅོ་བརྒྱད། བྱ་རྒྱ་ཞར་ཁག་དང་བཅུ་དགུ་ཞེས་གྲགས་པའི་ཡུལ་སྡེ་ཚང་མ་སྐྱབས་འོག་དད་པ་ཅན་གྱི་འབངས་སུ་གྱུར་བ་དང་། དགོན་འདིར་བླ་གྲྭ་སྔགས་བོན་བཅས་སུམ་བརྒྱ་ལྷག་ཙམ་འཕེལ་བར་བཤད། གདུང་རབས་སོ་བཞི་བ་བློ་གྲོས་ཐོགས་མེད་ཚང་། སྐུ་བྱིས་པའི་དུས་ནས་གཞན་དང་མི་འདྲ་བར་དམ་པའི་རང་རྟགས་ལྷན་སྐྱེས་སུ་མངའ་ཞིང་། ཁུ་བོ་རིན་ཆེན་རྒྱལ་མཚན་སོགས་བླ་མ་སྐྱེས་ཆེན་མང་པོའི་ཞབས་ལ་གཏུགས་ཏེ་བོན་ཕྱི་ནང་གསང་གསུམ་གྱི་གདམས་ངག་ཡོངས་སུ་བླངས་ཏེ་མཁའ་དང་གྲུབ་པའི་གོ་འཕང་མངོན་དུ་བརྙེས་དང་དགོན་འདིར་བརྩེ་བས་གཟིགས་པ་མི་ཆུང་བའི་ངོས་ནས་བསྟན་སྤེལ་འགྲོ་འདྲེན་གྱི་འཕྲིན་ལས་བླ་ན་མེད་པའི་བཀའ་འཁོར་རྒྱུན་མི་ཆད་པར་བསྐོར། གདུང་རབས་སོ་ལྔ་བ་གཡུང་དྲུང་བསྟན་པའི་ཉི་མ་ཚང་གི་སྐུ་རིང་ལ། སྔོན་འགྲོ་དངོས་གཞི་སོགས་ཀྱི་ཐབས་ལམ་ལ་བརྟེན་ནས་ཁྱིམ་པ་བ་རྣམས་ལ་ས་ག་ཟླ་བ་འབུམ་འགྱུར་གྱི་དུས་ཚིགས་སུ་སྔོན་འགྲོ་འབུམ་དགུའི་སྒོ་ནས་སྒྲིབ་སྦྱོང་བྱེད་པའི་སྲོལ་བཙུགས། གདུང་རབས་སོ་བདུན་པ་སྣང་སྟོན་ནམ་མཁའ་བློ་གྲོས་ཚང་གི་སྐུ་རིང་ལ། གྲོང་བོན་སེར་ཚོགས་སམ་ཚོ་འདུ་ཟེར་བའི་སྐྱ་མིན་སེར་མིན་དང་། སྔགས་པའི་བསྟན་པ་གཉིས་མཇུག་བསྒྲིལ་པར་མ་ཟད། བར་སྐབས་ཤིག་ལ་བླ་རྟོགས་འགས། ཕྱག་ལེན་ནི། འཕྲིན་ལས་བྲུ་ལུགས། འབུད་རྡུང་གཤེན་ལུགས། བཅའ་བཟོ་སྐྱོང་ལུགས་སོགས་ཆ་མ་ཡ་སྡེབ་ཀྱི་ལུགས་སྲོལ་ངན་པ་དེ་དག་ཚར་བཅད་དེ། ཡང་དག་རྒྱལ་བ་སྨན་རི་བའི་རིང་ལུགས་སམ་དཔལ་ལྡན་བྲུ་ཡི་ཕྱག་སྲོལ་འཁྲུལ་མེད་དུ་བསྒྱུར། གྲྭ་ཚང་ཡང་ཉིས་བརྒྱ་ལྷག་ཙམ་བྱུང་ཞིང་དུས་བབས་བསྟན་པའི་བཀའ་སྲུང་བསྐོས་ཤིང་བསྟན་པ་གཉེར་དུ་གཏད། གདུང་རབས་སོ་བརྒྱད་པ་སྐྱབས་མཆོག་བསྟན་པ་རབ་རྒྱས་ཚང་མདོ་སྔགས་རིག་གནས་དང་བཅས་པར་མཁས་པའི་ཁྲི་འཕང་མཐོར་པོར་བཞེངས། སྤྱི་རྩིས1951ལོར་ཅོག་ལོ་ནས་དབལ་རི་ཐང་གི་གཡས་ཟུར་ཨ་ཟུང་རྩར་དགོན་པ་གནས་སྤོ་མཛད། ས་དེར་སྣང་ཞིག་བླ་བྲང་ངམ་གཟིམ་ཁང་བཞེངས། འདུ་ཁང་ཀ་རིང་བཞི་ཅན་རྟེན་དང་བརྟེན་པ་བཅས་ལེགས་པར་བསྐྲུན།
དུས་མཆོད
ལོ་རེའི་དཔྱིད་ཟླ་དང་བོའི་ཚེས་ལྔའི་ཉིན་ནས་ཚེས་བཅུ་དྲུག་གི་བར་དུ་སྨོན་ལམ་ཆེན་མོ་ཚོགས་པ་དང་། དེའི་བར་གྱི་ཚེས་ལྔ་ཉིན་མཉམ་མེད་གཤེན་རབ་རྒྱལ་མཚན་གྱི་གོས་སྐུ་ཆེན་མོ་བཤམས་པ། ཚེས་བཅུ་གསུམ་ཉིན་འཆམ་འཆང་བ། ཚེས་བཅུ་བཞི་ཉིན་དགེ་བསྐོས་བརྗེ་བ་བཅས་དང་། ཟླ་བ་བཞི་བའི་ཚེས་བཅུ་གཅིག་ཉིན་ནས་ཚེས་བཅུ་བདུན་གྱི་བར་དུ་རྣམ་རྒྱལ་སྟོང་མཆོད་མཛད་པ། ཟླ་བ་ལྔ་བའི་ནང་རི་བསང་བྱེད་པ། ཟླ་བ་དྲུག་པའི་ཚེས་བཅོ་ལྔ་ཉིན་ནས་ཟླ་བ་བདུན་པའི་ཚེས་ཉེར་དགུའི་བར་དུ་དབྱར་གནས་ཚོགས་པ། ཟླ་བརྒྱད་པའི་ནང་བཟང་སྤྱོད་དང་ཆོ་ག་བཅུ་གཉིས་འདོན་པ། ཟླ་བ་བཅུ་གཅིག་པའི་ནང་གཟའ་འཁོར་གཅིག་གི་རིང་དུ་དབལ་སེ་སྒྲུབ་པ། ཟླ་བ་བཅུ་གཉིས་པའི་ནང་གཏོར་རྒྱག་བྱེད་པའོ། །
ལྷ་སྡེ
ཅོག་ལོ་དགོན་པའི་ལྷ་སྡེ་གཙོ་བོ་ཨ་འཁྱམ་ཡུལ་ཚོའི་གྲོང་ངན་གྲོང་ཚོའི་（དེང་སང་གི་སྣ་སྐོར་གྲོང་ཚོ་ཡིན）དུད་ཁྱིམ་དོན་དྲུག་ལྷག་ཡོད།
༡༧༤༧ལོ།
༡༧༤༧ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
དཔལ་ཡུལ་
དཔལ་ཡུལ་ Palyu
དཔལ་ཡུལ་རྫོང་ནི་སི་ཁྲོན་ཞིང་ཆེན་དཀར་མཛེས་ཁུལ་གྱི་མངའ་ཁོངས་སུ་གནས་ཡོད་ཅིང་། ཤར་ཉག་རོང་རྫོང་དང་ལྷོ་འབའ་ལི་ཐང་། ནུབ་བོད་ལྗོངས་ཀྱི་གོ་འཇོ་དང་འཇོ་མདའ། བྱང་སྡེ་དགེ་དང་དཀར་མཛེས་རྫོང་སོགས་དང་འབྲེལ་ནས་ཡོད་པ་དང་། རྒྱ་ཁྱོན་ལ་སྤྱི་ལེ་གྲུ་བཞི་མ10591ཡོད་པ་དང་མངའ་ཁོངས་སུ་གྲོང་རྡལ་གཅིག་དང་གྲོང་ཁག16 སྲིད་འཛིན་གྲོང་ཚོ156 མི་འབོར་ཁྲི5.36ཡོད་ཅིང་། སི་ཁྲོན་ཞིང་ཆེན་དཀར་མཛེས་བོད་རིགས་རང་སྐྱོང་ཁུལ་གྱི་ནུབ་བྱང་དུ་ཆགས་པའི་རྫོང་མཁར་ཞིག་ཡིན་ལ།དགོན་པའི་མིང་ཡུལ་མིང་དུ་ཐོགས་པའི་རྫོང་མཁར་ཞིག་ཡིན།
དེ་ཡང་གནའ་སྔ་མོའི་དུས་སུ། དཔལ་ཡུལ་རྫོང་མཁར་ཡོད་ས་འདི་ནི་མཚོ་ཆེན་པོ་ཞིག་ཡིན་ཞིང་མིང་ལ་ན་ཆུང་མཚོ་ཟེར། མཚོ་དེའི་ཤར་ཕྱོགས་སུ་ཁང་བུ་བྲག་ཕུག་ཡོད་པ་དང་། མདའ་ཁོ་རི་བོ་དང་ཁང་བུ་བྲག་ཕུག་གི་ཕྱོགས་སུ་ད་དུང་མཚོ་ཞིག་ཡོད་པ་དེའི་མིང་ལ་གདང་ཕེ་མཚོ་ཟེར། གདང་ཕེ་མཚོའི་ཕྱོགས་སུ་རི་བོ་ཞིག་ཡོད་ཅིང་མིང་ལ་སྨེ་ནོ་རི་བོ་ཟེར། སྨེ་ནོ་རི་བོ་ནི་དཔལ་འཛོམས་རི་བོའི་སྤུན་ཡིན་ལ། གདང་ཕེ་མཚོ་ནི་ན་ཆུང་མཚོ་ཡི་ནུ་མོ་ཡིན། མཚོ་དེའི་ལྷོ་ཕྱོགས་ནི་བྲག་ཁ་ཆུ་རི་བོ་ཡིན་པ་དང་། དེར་སློབ་དཔོན་པདྨ་འབྱུང་གནས་ཀྱི་སྒྲུབ་ཁང་ཡོད་ལ་མཚོ་དེའི་ལྷོ་ཕྱོགས་ནི་སྨེ་ནོ་རི་བོའི་སྤུན་དཔལ་འཛོམས་རི་ཡིན་པ་དང་། དེ་ནི་མོ་རི་སྒྲོལ་མ་ཡིན་ཞིང་རི་བོ་འདིར་ལྷ་མང་པོ་བཞུགས་ཡོད་པར་གྲགས། བྱང་ངོས་ནི་སྒ་པ་རི་བོ་ཡིན་ལ་སྒ་པ་རི་ནི་བོད་ཡིག་གི་ད་དང་ཧ་ཅང་འདྲ། ཁང་བུ་བྲག་ཕུག་ནི་བོད་ཡིག་གི་པ་དང་འདྲ་ལ། བྲག་ཁ་ཆུའི་མདུན་ངོས་ཀྱི་རི་བོ་ནི་བོད་ཡིག་གི་ལ་དང་འདྲ། ཡི་གེ་དེ་གསུམ་པོ་མཉམ་དུ་སྦྱར་ན་དེང་སྐབས་ང་ཚོས་བརྗོད་བཞིན་པའི་དཔལ་ཞེས་པའི་མིང་འདི་གྲུབ། ཡུལ་ནི་ང་ཚོས་ཤེས་གསལ་ལྟར་བོད་སྐད་དུ་ས་ཁོངས་སམ་ཕ་ཡུལ་ལ་འཇུག་པས་ན་དཔལ་ཡུལ་ཞེས་པའི་མིང་འདི་བཏགས་པར་གྲགས། ཡང་ལ་ལས་དཔལ་ཞེས་པ་ནི་བཀྲ་ཤིས་སམ་ཕུན་སུམ་ཚོགས་པའི་དོན་ཡིན་ཞིང་། ཡུལ་ཞེས་པ་ནི་ས་ཁོངས་སམ་ས་གནས་ལ་གོ་དགོས། ཤོད་རྒྱུན་ལ་ས་གནས་དེ་ནི་དེ་བཞིན་གཤེགས་པ་དང་འཕགས་པ་སྤྱན་རས་གཟིགས་ཀྱིས་སྔགས་བླ་མེད་གསུངས་པའི་གནས་ཡིན་ཞིང་མཐའ་བཞིའི་ས་དབྱིབས་རི་མོ་བཀྲ་ཤིས་རྟགས་བརྒྱད་ལས་གྲུབ་ཅིང་དཔལ་ཕུན་སུམ་ཚོགས་པའི་ཡུལ་མཆོག་ཡིན་པའི་ཆ་ནས་མིང་འདི་ལྟར་བཏགས་པར་བཤད། ཡང་དཔལ་ཡུལ་གྱི་བྱང་ཕྱོགས་སུ་གངས་རི་དང་མཚོ་མོ་ཡོད་ཅིང་། གངས་ལ་ཉི་མ་ཤར་བས་གཡུ་དཀར་པོ་དང་མཚུངས་པས་མིང་དེ་ལྟར་བཏགས་པ་དང་། གཞི་བདག་དཔལ་འཛོམས་གནས་པའི་ཡུལ་ཡིན་པས་དཔལ་ཡུལ་ཞེས་བཏགས་པ་སོགས་ཀྱི་བཤད་རྒྱུན་དུ་མ་ཡོད།
༡༧༤༦ལོ།
༡༧༤༦ལོ་ནི་ཀེ་ལུའོ་ཀེ་ལི་ཡའི་ལོ་ཐོའི་ནང་བཀོལ་སྤྱོད་བྱས་པའི་ལོ་ཞིག་ཡིན།
རྒྱུ་སྐར་ཉེར་བརྒྱད།
ཐ་སྐར་དང་། བྲ་ཉེ། སྨིན་དྲུག སྣར་མ། མགོ། ལག ནབས་སོ། རྒྱལ། སྐག མཆུ། གྲེ། དབོ། མེ་བཞི། ནག་པ། ས་རི། ས་ག ལྷ་མཚམས། སྣྲོན། སྣྲུབས། ཆུ་སྟོད། ཆུ་སྨད། གྲོ་བཞིན། བྱི་བཞིན། མོན་གྲེ། མོན་གྲུ། ཁྲུམས་སྟོད། ཁྲུམས་སྨད། ནམ་གྲུ་བཅས་རི་མོར་ཐིག་ཤར་ན་ཐ་སྐར་དང་། གཅིག་ཤར་ན་བྲ་ཉེ། ཉེར་དྲུག་ཤར་ན་ནམ་གྲུའོ།། རྒྱུ་སྐར་ཉེར་བདུན་ནི། གྲོ་བཞིན་དང་བྱི་བཞིན་གཉིས་ལ་སྐར་ཁྱོན་གཅིག་ལས་མེད་པས་ཉེར་བདུན་དུ་བརྩིའོ།།
སྐྱིད་ཤོད་སྡེ་བའི་སྐོར།
1. སྔོན་​བརྗོད།
མདོར་​ན་​འདིར་​འཆད་​བྱའི་​སྐྱིད་​ཤོད་​སྡེ་​པའམ་​སྡེ་​པ་​སྐྱིད་​ཤོད་​པ་​ལ་​སྡེ་​པ་​དགའ་​ལྡན་​པ་​ཞེས་​ཀྱང་​གྲགས་​པ་​དང་​། མན་​ཇུ་​དམག་​གིས་​ལྕགས་​བྱི་​ལོར་(1720)སྡེ་​པ་​སྟག་​རྩེ་​པ་​ལྷ་​རྒྱལ་​རབ་​བརྟན་​བཀྲོངས་​པར་​བཤད་​པའི་​སྡེ་​པ་​སྟག་​རྩེ་​པ་​ཡང་​སྡེ་​པ་​དགའ་​ལྡན་​པའམ་​སྐྱིད་​ཤོད་​སྡེ་​པའི་​གདུང་​རྒྱུད་​ཡིན། འདིའི་​ཡབ་​སྡེ་​པ་​རྡོ་​རྗེ་​རྒྱལ་​ནི། ྋགོང་​ས་​ལྔ་​པའི་​གསུང་​དུ་​མར་​ས་​སྐྱོང་​རྡོ་​རྗེ་​རྣམ་​རྒྱལ་​ཞེས་​འབྱུང་​བ་​དེ་​ཡིན་​ལ། དཔལ་​བསམ་​ཡས་​ཀྱི་​གཙུག་​ལག་​ཁང་​རྣམས་​ལ་​ཉམས་​གསོ་​དང་​། མཆོད་​རྒྱུན་​གསར་​འཇགས་​མཛད་​པའི་​དཀར་​ཆག་​ྋགོང་​ས་​ལྔ་​པས་​མཛད་​པ་​གསུང་​པོད་​ཙ་​པའི་​ནང་​དུ་​བཞུགས། དེའི་​ཡབ་​སྡེ་​པ་​ཨ་​དཔལ་​བསོད་​ནམས་​རྒྱལ་​མཚན། དེའི་​ཡབ་​སྡེ་​པ་​གཡུལ་​རྒྱལ་​སོགས་​ཀྱི་​སྐོར་​དུས་​སྐབས་​དེ་​དང་​དེའི་​སྲིད་​དོན་​གྱི་​ལོ་​རྒྱུས་​ཀྱི་​རྩ་​བ་​ལྟ་​བུ་​ཡིན་​ནའང་​ལོ་​རྒྱུས་​ཞིབ་​མོར་​བཤད་​པའི་​དཔེ་​དཀོན་​པས། ད་​ལྟ་​ཕལ་​ཆེ་​བ་​རྣམས་​ལ་​གཞལ་​བྱའི་​གནས་​གསུམ་​པ་​ལྟ་​བུར་​གྱུར། དེའི་​ཕྱིར་​མཐོ་​རིམ་​སློབ་​དགེ་Ariane MacDonald དང་ Anne-Marie Blondeauརྣམ་​པ་​གཉིས་​ནས་​སྐྱིད་​ཤོད་​སྡེ་​པ་​ཆོས་​རྗེ་​བསྟན་​འཛིན་​བློ་​བཟང་​རྒྱ་​མཚོ་​དང་​། ཁོང་​གི་​ཡབ་​མེས་​ཀྱི་​སྐོར་​གྱི་​ལོ་​རྒྱུས་​ཤིག་​འབྲི་​ཐུབ་​ན་​ཤིན་​ཏུ་​ཕན་​གལ་​ཆེ་​ཚུལ་​བཀའ་ [page 4] གནང་​བ་​བཞིན་​བྲིས་​ཁུལ་​བྱས་​པ་​ཡིན། འོན་​ཀྱང་​ད་​དུང་​འདིའི་​སྐོར་​ལ་​ཉེ་​བར་​མཁོ་​བའི་​དཔེ་​ཆེར་​མ་​འཛོམས་​པས་​ཞིབ་​ཅིང་​མཐའ་​ཆོད་​པ་​བྱུང་​མ་​སོང་​པས། རྗེས་​སུ་​འདི་​ལ་​སླར་​ཡང་​ཞིབ་​དཔྱོད་​ཀྱིས་​ཁ་​སྣོན་​བྱེད་​རྩིས་​ཡོད། ༧ལོ་​རྒྱུས་​འདིའི་​ཁུངས་​གང་​ལ་​བརྟེན་​པ་​ནི། གཞུང་​དོན་​སོ་​སོའི་​ཐད་​ཀར་​ལུང་​ཁུངས་​དངོས་​སུ་​གསལ་​བར་​བཀོད་​ཡོད་​པ་​དེས་​འཐུས་​པས། འདིར་​ལུང་​ཁུངས་​ལོགས་​སུ་​གསལ་​བཤད་​བྱས་​མེད།
རེའུ་​མིག་​འདི་​ནི་​རྒྱལ་​དབང་​ལྔ་​པའི་​དེབ་​ཐེར་​ལྟར་​བཀོད་​པ་​ཡིན་​ལ། སྐྱིད་​ཤོད་​སྡེ་​པ་​ཆོས་​རྗེ་​རང་​གི་​རྣམ་​ཐར་​ལས་​གཡུལ་​རྒྱལ་​ནོར་​བུ་​ལ་​སྲས་​བསོད་​ནམས་​རྒྱལ་​མཚན། ཡིད་​བཞིན་​ནོར་​བུ། སྲས་​པོ་​རབ་​བརྟན། ཆོས་​རྗེ་​རང་​ཉིད་​བཅས་​སྲས་​བཞི་​ཡོད་​པར་​གསུངས། སྡེ་​པ་​སྟག་​རྩེ་​པ་​ལྷ་​རྒྱལ་​རབ་​བརྟན་​ནི་​རྡོ་​རྗེ་​རྣམ་​རྒྱལ་​གྱི་​སྲས་​ཡིན་​པར་​མི་​དབང་​བཤད་​སྒྲ་​པས་​མཛད་​པའི་​བསམ་​ཡས་​དཀར་​ཆག་​ལས་​གོ་​ཐུབ།
Cite this article as: Yönten Gyatso. “Skyid shod sde pa'i skor” [On Skyid shod sde pa (1593-1638)]. Edited by Buchung. JIATS, no. 2 (August 2006): 1-48. www.thdl.org?id=T2717.
སྐྱིད་​ཤོད་​སྡེ་​པ་​ཆོས་​རྗེའི་​ཡབ་​མེས།
སྲས་​མོ་​དུང་​དཀར་​གོང་​དུ་​བཤད་​པ་​ལྟར་​ལ། སྲས་​མོ་​ཚེ་​དབང་​རྒྱལ་​མོ་​ནི། རྒྱལ་​དབང་​ལྔ་​པའི་​དེབ་​ཐེར་​ལས་​སྡེ་​པ་​འཕྱོང་​རྒྱས་​པའི་​ལོ་​རྒྱུས་​བཤད་​པའི་​སྐབས་(ཤོག་​གྲངས་​༡༠༥)ན། ཧོར་​བསོད་​པའི་​ཇོ་​མོ་​དགའ་​ལྡན་​པ་​ས་​སྐྱོང་ [page 13] བཀྲ་​ཤིས་​རབ་​བརྟན་​གྱི་​ལྕམ་​སྲིང་​ཚེ་​དབང་​རྒྱལ་​མོ་​བླངས་​པར་​སྲས་​བསོད་​ནམས་​སྟོབས་​ཀྱི་​རྒྱལ་​པོ། ཚེ་​དབང་​བསོད་​ནམས་​བསྟན་​འཛིན། ཀརྨ་​ངག་​དབང་​གྲགས་​པ་​གསུམ་​གྱི་​ཆེ་​བ་​ཕུན་​སུམ་​ཚོགས་​པའི་​གཟི་​བརྗིད་​ཀྱིས་​ནམ་​མཁའི་​ནོར་​བུ་​ལ་​སྐྱེངས་​པ་​སྟེར་​བར་​ནུས་​ལ། གཡུལ་​ངོར་​ཆས་​པའི་​དྲག་​ཤུལ་​གྱིས་​ཐོབ་​རྒྱལ་​ལྷ་​རྩེའི་​རྫོང་​མངའ་​ཞབས་​དང་​བཅས་​པ་​ཆབ་​འོག་​ཏུ་​བཙུད། དུས་​གསུམ་​མཁྱེན་​པ་​མཚོ་​སྐྱེས་​རྡོ་​རྗེའི་​རིང་​ལུགས་​པ་​སློབ་​དཔོན་​བེེ་​རོ་​ཙ་​ནའི་​ཐུགས་​སྤྲུལ་​གཏེར་​སྟོན་​ཤེས་​རབ་​འོད་​ཟེར་​ཏི་​ཤྲིར་​བསྟེན་​ནས། ས་​འཛིན་​དཔལ་​གྱི་​རི་​ལ་​ཐེག་​མཆོག་​སྒྲུབ་​པའི་​འདུས་​སྡེ་​བཏབ། ཤེར་​ཕྱིན་​སུམ་​བརྒྱ་​པ། ཤེལ་​བྲག་​གི་​ཐང་​ཡིག། སེམས་​ཉིད་​ངལ་​གསོ་​རྣམས་​པར་​དུ་​བཞེངས། ཞེས་​སོགས་​གསུངས་​པ་​ལྟར་​ལ། དེ་​ལྟར་​སྡེ་​པ་​སྐྱིད་​ཤོད་​པ་​འདི་​སྡེ་​པ་​འཕྱོང་​རྒྱས་​པ་​དང་​གཉེན་​འབྲེལ་​དུ་​གྱུར་​པ་​མ་​ཟད། ྋསྣེ་​གདོང་​གོང་​མ་​ཆེན་​པོ་​དང་​ཡང་​གཉེན་​འབྲེལ་​དུ་​གྱུར་​པ་​དང་​། ྋསྣེ་​གདོང་​མའི་​ཆབ་​སྲིད་​ལ་​རྒོལ་​བའི་​དགྲ་​ཐོག་​དུ་​ཡང་​ཆེས་​ལྕི་​བ་​སོགས་​རྒྱུ་​མཚན་​མང་​པོའི་​སྒོ་​ནས་​དེའི་​སྐབས་​བོད་​ཀྱི་​གོང་​མ་​ལྟ་​བུའི་​གཟི་​བརྗིད་​ཆེ་​ཞིང་​མངའ་​ཐང་​ཤིན་​ཏུ་​དར་​པར་​ངེས། །
རྩོམ་འདིའི་འབྱུང་ཁུངས། http://www.thdl.org/collections/journal/jiats/index.php?doc=jiats02gyatsoy.xml&s=d0e400
སྟག་ཚང་ལྷ་མོ་ཀིརྟི་དགོན་པའི་ལོ་རྒྱུས་
ཞེས་[དགོན་པའི་ལོ་རྒྱུས་སྟབས་བདེ་མ་]འདི་ནི་མཚམས་མཚམས་སུ་དྲྭ་ལམ་ནས་བརྙན་ལེན་པ་དང་ཡུལ་སྐོར་བ། གནས་མཇལ་ཟིན་ཐོ་བ། ལོ་རྒྱུས་སྨྲ་བ། དགོན་པ་ག་གེ་མོའི་གྲྭ་འགའ་ཤས་ལ་སོགས་པའི་མི་སྣ་མང་པོས་ཁྱེད་ཚོ་ལྷ་མོ་ཀིརྟི་དགོན་པའི་ལོ་རྒྱུས་མདོར་བསྡུས་རེ་བསྐུར་རོགས་དང་བཤད་རོགས་ཟེར་མཁན་རྣམས་ལ་དཀྱུས་གཅིག་ཏུ་ལན་དང་། ལར་རང་ཉིད་ནས་ཀྱང་དགོན་པའི་ལོ་རྒྱུས་སྟབས་བདེ་ཡིད་ལ་འཛིན་བདེ་ཞིག་ཡོད་ན་སྙམ་པའི་དྲན་འཛིན་གྱིས་༢༠༢༢ལོའི་ཟླ་༣་ཚེས་༡༦ཉིན་དེ་སྐྱབས་མགོན་སྐུ་ཕྲེང་དགུ་བ་སྐལ་བཟང་བློ་གྲོས་ཚང་གི་གདུང་མཆོད་ཉིན་རང་ཤག་ནས་གྲུབ་པར་བྱས་པ་འདི་ཆོས་མེད་གྲྭ་གཟུགས་འཛིན་པ་ཀིར་སྒར་ཕུན་ཚོགས་སུ་འབོད་པས་རང་ལོ་སོ་གཅིག་ཐོག་བྲིས་པས་དགེ་ལེགས་སུ་གྱུར་ཅིག།།
གུ་ཝ་ར་ནི་སྐད།
གུ་ཝ་ར་ནི་(Avañe'ẽ )ནི་པ་ར་གུ་ཡེ་ཨར་ཇེན་ཊི་ན་བྷོ་ལི་ཝི་ཡ་དང་ལྷོ་པུ་རུ་ཟིལ་ལྷོ་ཨ་མེ་རི་ཁ་གླིང་ཆེན་བཅས་སུ་བེད་སྤྱོད་བྱེད།།གུ་ཝ་ར་ནི་སྐད་ལུགས་པ་ར་གུཡེ་(Paraguaygua)མབུད་ཨ་(Ayvu,Mby'a)ཀའི་ཝཱ་(Kaiwá)ཉན་དེ་ཝ་(Paî Tavyterã,Ñandeva)ཏ་པི་ཨེ་ཏེ་(Ñanaika)སིང་བྷ་(ནུབ་བོ་ལི་ཝི་ཡ་ཡི་སྐད་ལུགས་)དང་ཆི་རི་གུ་ཝ་ནོ་(ཤར་བོ་ལི་ཝི་ཡ་ཡི་སྐད་ལུགས་)རེད།
༄༅༎ ཡོངས་ཁྱབ་གསལ་བསྒྲགས་འགྲོ་བ་མིའི་ཐོབ་ཐང༌།
དོན་ཚན་དང་པོ། པ་ར་གུ་ཡེ་ཡི་གུ་ཝ་ར་ནི་
མབུད་ཨ་གུ་ཝ་ར་ནི་ Oñe hendu Ypiranga gui hembé kangu'y Xondáro sapukái mboryry Kuara'y asá oexapé vy nhandereseka Hendy pe arai re aguy
ཀའི་ཝཱ་གུ་ཝ་ར་ནི་ Eregwata-ramo ka'agwy-rupi erehexa gwa'a. Hagwe pytã porã. Oveve áry-rupi gwa'a. Oveve-ramo, "Kaa! Kaa!" he'i. Heta oĩ gwa'a ka'agwy-rupi.
'ཉན་དེ་ཝ་གུ་ཝ་ར་ནི་'' Verá Mirim (Nino da Silva) Jajerojy jaha haguá Nhanderueté Yguassu rovai ja-u haguá tacuary porá Mamopa japyta vaerá japyta vaerá Typychi acaré
ཆི་རི་གུ་ཝ་ནོ་གུ་ཝ་ར་ནི་ Che aguata tape rupi. Mburiki oguata ita rupi. Reguata yvykuinti rupi. Jaguapy hare japituu. Kavaju reta opyta tujuápope.
ཀཱན་ཅ་ན་བུ་རི།
ཀཱན་ཅ་ན་བུ་རི་(กาญจนบุรี)ནི་ཐའེ་ལེན་གྱི་གྲོང་རྡལ་ཞིག་རེད།
ཀཱན་ཅ་ན་བུ་རི་ཞིང་ཆེན།
ཀཱན་ཅ་ན་བུ་རི་ཞིང་ཆེན་(กาญจนบุรี)ནི་ཐའེ་ལེན་གྱི་ཞིང་ཆེན་ཞིག་རེད། དེའི་རྒྱལ་ས་ནི་ཀཱན་ཅ་ན་བུ་རི་རེད།
མདོ་ཁམས་ལི་ཐང་།
ལི་ཐང་གི་ཡུལ་དགོན་སྤྱིའི་ལོ་རྒྱུས་སྙིང་བསྡུས། ཤམ་བྷ་ལའི་ཕོ་དྲ་བས་ཟླ་༠༢་ཚེས་༠༣ཉིན་ སྤེལ། ཁམས་ལི་ཐང་ནི་གངས་ཅན་བོད་ལ་སའི་ཆགས་དབྱིབས་ཀྱི་དབང་དུ་བྱས་ན་སྟོད་ མངའ་རིས་སྐོར་གསུམ་རྫིང་བུ་དང་འདྲ། བར་དབུས་གཙང་རུ་བཞི་ཡུར་བ་དང་འདྲ། སྨད་མདོ་ཁམས་སྒང་དྲུག་ཞིང་ས་དང་འདྲ་ཞེས་གྲགས་པའི་མདོ་ཁམས་སྒང་དྲུག་གི་ཁོངས་ དང༌། གཞན་ཡང་ཆོས་སེམས་བཟང་ཞིང་གཤིས་རྒྱུད་དུལ་བས་ན་དབུས་གཙང་དམ་པ་ཆོས་ཀྱི་ཆོལ་ཁ། མི་སྟོབས་ཆེ་ཞིང་དཔའ་ངར་ལྡན་པས་ན་མདོ་སྟོད་མགོ་ནག་མིའི་ཆོལ་ཁ། རྟ་འགྲོས་མགྱོགས་ཤིང་རྐང་བཞི་མང་བས་ན་མདོ་སྨད་གྱི་ལིང་རྟའི་ཆོལ་ཁ་ཞེས་ཡོངས་ སུ་གྲགས་པའི་མདོ་སྟོད་ཀྱི་ཁོངས་སུ་གཏོགས་པའི་ཡུལ་ལུང་གྲགས་ཅན་ཞིག་ཡིན།
ལི་ཐང་ཞེས་པའི་མིང་ཐོགས་ཚུལ་ལ་འདི་ཡིན་ཞེས་ངེས་པར་རྙེད་པའི་གཏམ་ཚིག་གཅིག་ ཀྱང་འཆད་རྒྱུ་མེད་མོད། དཔྱད་གཞི་ཙམ་ཞིག་ནི་ཁོ་བོས་༼ཕོ་རྒོད་དཔའ་བཱུའི་ཞབས་རྗེས་༽སུ་བཀོད་ཡོད་པས་ འདིར་བསྐྱར་ཟློས་མ་བྱས།
མདོར་ན་མདོ་ཁམས་སྒང་དྲུག་གི་ཡ་གྱལ་སྤོམ་འབོར་སྒང་གི་འགྲམ་ངོགས་ལི་ཆུ་སྔོན་ མཱུའི་སྟོད་རྒྱུད་དུ་ཕྱོགས་བཞི་མཚམས་བརྒྱད་ན། འབྲོག་པ་དང༌། ཞིང་པ། ཞིང་མ་འབྲོག་གསུམ་དང༌། ཡང་ན་འབྲོག་པ། ཞིང་པ། ས་མ་འབྲོག རོང་པ་སོགས་བཞི་རུ་དབྱེ་ན་མི་ཆོག་པ་མེད་པས་དེ་ཐམས་ཅད་རང་རང་གི་འཚོ་ཐབས་ལ་ ལྟོས་ཏེ་ས་དབྱིབས་མཐོ་དམའ་དང་དྲོད་གྲང་ཅི་རིགས་སར་ཆགས་མོད། ཡུལ་དེའི་འཚོ་ཐབས་ཀྱང་རྒྱ་དམར་བཙན་འཛུལ་མ་བྱས་པའི་སྔོན་དུ་ཞིང་ལས་དང༌། འབྲོག་ལས། ཚོང་ལས། བཟོ་ལས་སོགས་རང་རང་གི་ཁམས་དང་མོས་པ་ནུས་རྩལ་བཅས་ལ་ལྟོས་ཏེ་གཉེར་ནས་ཡོད་ཀྱང་ རྒྱ་བོད་གང་གི་ཁྲིམས་ཀྱིས་བཅུན་མ་ཐུབ་པའི་རྐུན་ཇག་གི་ལས་ལ་འཇུག་མཁན་ཡང་ཉུང་ ངུ་ཞིག་མིན་པ་འདྲ། འོན་ཀྱང་སྔར་སྡེ་པ་གཞུང་གིས་བསྐོ་རྫོང་བྱས་པའི་ལི་ཐང་སྡེ་པ་ཞེས་འབོད་པའི་ དཔོན་པཱུ་ཞིག་ཡུལ་དེར་གཏོང་སྲོལ་འདུག དེས་ཁྲིམས་འགལ་བྱེད་མཁན་ལ་ཁྲིམས་ཆད་ནན་པོར་བཅད་པའི་ལོ་རྒྱུས་རིང་པཱུ་ཞིག་ ངག་རྒྱུན་ལ་འདུག་པས་ན། སྐབས་དེར་ཡུལ་ཁྲིམས་བཙན་པཱུ་ཞིག་ཡོད་པའང་གོ་ནུས་ལ། ཡིན་ན་ཡང་སྐབས་དེའི་ཁྲིམས་ཆད་ལྕི་དྲགས་པས་ཡུལ་མིས་ཁུར་མི་ཐུབ་པ་དང༌། ལི་ཐང་སྡེ་པ་ཞེས་པའི་དཔོན་པོ་དེ་དང་ལི་ཐང་དགོན་པ་གཉིས་མ་མཐུན་པ་བྱུང་བའི་ རྐྱེན་གྱིས་དགོན་པའི་མཁན་པཱུའི་སྐེ་བཅད་པའི་གནས་ཚུལ་འོག་མི་མང་གིས་སྡེ་པ་ བདུད་དུ་བལྟས་ནས། མི་མང་གྱེན་ལོག་གིས་ལི་ཐང་སྡེ་པ་འཁོར་བཅས་སྡེབ་གསོད་བྱས་ཏེ་སྡོད་ཁང་ཡོངས་ རྫོགས་མེ་ལ་བསྲེགས་པ་སོགས་ངག་རྒྱུན་ལ་གྲགས་པའི་ལོ་རྒྱུས་རིང་པོ་ཡོད།
དེ་ནས་བཟུང་སྡེ་པ་གཞུང་དང་ཡུལ་དེ་གཉིས་ཀྱི་དབར་ཆབ་སྲིད་ཀྱི་འབྲེལ་བ་རྒྱང་ རིང་དུ་སོང་བའི་སྐབས་དང་བསྟུན་ནས། སྐབས་དེའི་རྒྱ་ནག་སྲིད་གཞུང་གི་འདྲེ་ལག་ཡུལ་དེར་བརྐྱངས་ཏེ་རྒྱ་དཔོན་ཞིག་ འོངས་ནས་ལི་ཐང་གི་བླ་དཔོན་ཁག་ལ་མཚན་བསྟོད་དང་བྱ་དགའ་སྤྲད་དེ། རྒྱ་ཁོངས་སུ་བསྡུ་ཐབས་བྱས་ནས་ཞིང་འབྲོག་མང་ཚོགས་ཀྱི་ནས་འབྲུ་ཁྲལ་དང་མར་ཁྲལ་ སོགས་བསྡུས་པ་ཙམ་ལས་ཡུལ་ཁྲིམས་ལ་དོ་དམ་དེ་ཙམ་མ་བྱས། སྐབས་དེར་ལི་ཐང་སྤྱི་ཡི་ཡུལ་ཁྲིམས་ཀྱིས་འགན་དབང་ཆ་ཚང་བ་ཞིག་རྒྱ་བོད་གང་གིས་ ཀྱང་མ་ཁུར་བ་གཙོ་བོ་དགོན་པའི་མཁན་པོ་དང༌། ཕྱག་སྦུག་བཞི། མགྲོན་གཉེར་ཆེན་པོ་སོགས་དགོན་པའི་གཙོ་གཉེར་ཁག་དང༌། དེའི་འོག་ཏུ་གཡོན་རུ་དཔོན་དང༌། ཨོ་ཐོག་དཔོན་སོགས་དཔོན་རིགས་ཁག་དང་རྒན་པོ་སོགས་ཀྱིས་འགན་དབང་ཁུར་ནས་ནགས་ཚལ་ གཅོད་འབྲེག་དང་རི་དྭགས་རྔོན་རྒྱག་སོགས་ལ་འགོག་སྲུང་བྱས་ཏེ་ཁོར་ཡུག་སྲུང་ སྐྱོབ་དང༌། གནས་ཚུལ་འདྲ་མིན་གྱིས་བྱུང་བའི་གྱོད་དང་ཁ་མཆུ་སོགས་དཀར་ནག་དབྱེ་འབྱེད་ཀྱིས་ ཡུལ་བདེ་ཞོད་འཇགས་སོགས་ད་ལྟ་ལས་བརྒྱ་འགྱུར་གྱིས་ལྷག་པ་བྱུང་ཡོད་པ་རྒན་རབས་ པའི་ངག་ལ་ཉན་ན་ཤེས་ནུས།
སྐབས་དེ་དུས་ལི་ཐང་ལ་ཁ་ལ་གཤོངས་དྲུག་དང་སྡེ་ཤོག་གསུམ་སོགས་ཕྱེ་ཚུལ་ཡོད་འདུག སྡེ་ཤོག་གསུམ་ནི་ཤོག་ཆེན་དང༌། ཤོག་འབྲིང༌། ཤོག་ཆུང་གསུམ་ཡིན། ཤོག་ཆེན་ནི་འདབ་པ་ཆ་ཕྲེང་སོགས་ཡུལ་ལུང་ཆེ་ཁག་རྣམས་དང༌། ཤོག་འབྲེང་མོ་ལ་འཚོ་གསུམ་སོགས་ལུང་ཚན་འབྲིང་ཁག་ཀུན་དང༌། ཤོག་ཆུང་ཉག་ཆུའི་འགྲམ་རྒྱུད་སོགས་སུ་ཆགས་པའི་ལུང་ཚན་ཆུང་བ་རྣམས་ཡིན།
ཡུལ་དགོན་གཉིས་ལས་ལི་ཐང་དགོན་པའི་བྱུང་བ་ཅུང་ཟད་བརྗོད་ན། སྤྱིར་ལི་ཐང་ལ་བཀའ་རྒྱུད། རྙིང་མ། ས་སྐྱ། དགེ་ལུགས་གཡུང་དྲུང་བོན་དང་བཅས་པའི་ཆོས་སྡེ་གྲངས་མང་མཆིས་ཤིང༌། གཙོ་བཱུ་ལི་ཐང་དགོན་ཆེན་འདི་ལ་དགོན་མ་ལག་བརྒྱ་དང་བཅུ་གསུམ་ཞེས་ངག་རྒྱུན་ ཞིག་ཡོད་ཀྱང་ད་ལྟ་རེ་རེ་ནས་བརྙེད་དཀའ་ཙམ་སྣང༌། དེང་སང་ལི་ཐང་དགོན་ཆེན་ཞེས་གྲགས་པ་འདི་རྒྱལ་མཆོག་གསུམ་པ་བསོད་ནམས་རྒྱ་ མཚཱུས་ཕྱི་ལོ་ ༡༥༨༠ ལྕགས་ཕོ་འབྲུག་གི་ལོར་བསྟན་པ་རྒྱས་པ་དང་འགྲོ་བ་བདེ་བའི་དོན་ཁོ་ནར་གཟིགས་ནས་ ཡུལ་འདིར་ཞབས་སོར་བཀོད། འཇང་ས་དམ་རྒྱལ་པོས་དགོན་པ་འདེབས་པའི་འུར་ལག་དང༌། ཤིང་བཟོ་སོགས་འབུལ་རྒྱུའི་འགན་ལེན་ཞུས་པ་དང་དགའ་ལྡན་ཕོ་བྲང་ནས་དབུས་གཙང་གི་ རྡོ་བཟོ་དང༌། ཤིང་བཟོ། ལྕགས་དང༌། ཟངས། གསེར། དངུལ་སོགས་ཀྱི་བཟོ་པ་དང༌། བལ་པཱུའི་ལྷ་བཟོ་སོགས་གཏོང་གནང་མཛད་དེ་བདེ་བར་འབྱོར། ལོ་དེའི་ཟླ་ ༥ ཚེས་ ༡༢ ཉིན་ནས་གཙུག་ལག་ཁང་རྟེན་དང་བརྟེན་པའི་ལས་གྲྭ་དབུ་འཛུགས་གནང༌། དེ་ཡང་གཙུག་ལག་ཁང་ཀ་བ་བཅོ་བརྒྱད་དང༌། འདུ་ཁང་ཆེན་མོ་ཀ་བ་བརྒྱད་ཅུ་གྱ་གཉིས། མགོན་ཁང་ཀ་བ་བཞི། གཟིམས་ཁང་ཀ་བརྒྱད། གཟིམས་ཆུང་དབེན་ཀ་བ་དྲུག་ཅན་ལ་སོགས་པ་རྣམས་དང༌། རྒྱུ་གསེར་ཟངས་ལས་གྲུབ་པའི་བྱང་ཆུབ་ཆེན་པཱུའི་ཐུབ་ཆེན་ཁམས་གསུམ་ཟིལ་གནོན་ སོགས་རྟེན་དང་བརྟེན་པའི་རྨང་ལེགས་པར་བཏིང་སྟེ་དགོན་པའི་མཚན་ཡང་ཐུབ་བསྟན་ བྱམས་ཆེན་ཕྱོགས་ཐམས་ཅད་ལས་རྣམ་པར་ྋརྒྱལ་བའི་སྡེ་ཞེས་བསྩལ། དེ་ནས་གོ་བོ་དཔོན་གྱིས་གདན་ཞུ་དོས་དྲག་པས་ལི་ཐང་དགོན་པའི་མཇུག་རྣམས་སྐུ་ སྐྱེ་རིན་པོ་ཆེ་བསོད་ནམས་ཡེ་ཤེས་དབང་པོ་ལ་བཀའ་མངགས་གནང་ནས་ཧོར་ཟླ་ ༡༡ ནང་ཆིབས་ཁ་ནུབ་ཏུ་བསྒྱུར། དགོན་ཆེན་འདིའི་མཁན་རབས་དང་པོ་རྒྱལ་མཆོག་གསུམ་པ་བསོད་ནམས་རྒྱ་མཚོ་མཆོག་དང༌། གཉིས་པ་སྐུ་སྐྱེ་བསོད་ནམས་ཡེ་ཤེས་དབང་པོ་ནས་བཟུང་ད་ལྟ་བར་དུ་མཁན་རབས་དགུ་ བཅུ་ལྷག་ཙམ་བརྩི་སྲོལ་འདུག
དེ་ནས་རིམ་བཞིན་ལི་ཐང་དགོན་པའི་མཁན་པོ་ རྣམས་རྒྱལ་བ་མཆོག་གིས་ཐུགས་འདོད་ལྟར་གདན་ས་གསུམ་གྱི་དགེ་བཤེས་ནས་གཏོང་སྲོལ་ ཡོད་པས་དེ་ལ་བོད་བསྐོས་མཁན་པོ་ཞེས་འབོད། བོད་བསྐོས་མཁན་པོ་རྣམས་ལས་ཟུར་སྐབས་ཐུགས་འདོད་ཀྱི་ཕྱག་རྟགས་རེ་འབུལ་སྲོལ་ ཡོད་པ་བཞིན་བོད་བསྐོས་མཁན་པཱུ་སྒོ་མང་མཁན་པོ་དོན་འགྲུབ་རྒྱ་མཚོ་ལས་ཟུར་ སྐབས། ལི་ཐང་དགོན་པའི་རྟེན་གཙོ་བོ་མི་འཁྲུག་པའི་སྐུ་གྲགས་ཅན་ཞིག་ཡོད་པ་དེ་ཐུགས་ འདོད་ཀྱིས་ཕྱག་བསྣམས་ཕེབས་པས། དགོན་པའི་ལས་སྣེ་ཀུན་གྱིས་ཅི་ཡང་ཞུ་བདེ་མ་བྱུང་བར་དེ་ནས་བཟུང་བོད་བསྐོས་ མཁན་པཱུ་མི་དགོས་པར་རང་ཡུལ་གྱི་བླ་སྤྲུལ་དགེ་བཤེས་དྲག་གྲས་ནས་དགོན་པའི་མཁན་ པོ་བསྐོ་རྒྱུ་བྱས་པ་དང༌། དེ་ནས་བོད་བསྐོས་མཁན་པོ་གཏོང་སྲོལ་དེ་ཉམས་ཞེས་རྒན་རབས་འགའ་ཡི་ངག་རྒྱུན་ནས་ ཐོས།
བཤད་ཚུལ་གཞན་ཞིག་ལ་མཁན་རབས་བཅོ་ལྔ་པ་སྒོ་ མང་ཆོས་རྗེ་དོན་འགྲུབ་རྒྱ་མཚོ་མཆོག་ལི་ཐང་དགོན་པར་མདོ་སྔགས་འཆད་ཉན་གྱི་མཛད་ འཕྲིན་ཤིན་ཏུ་རྒྱས་པ་མ་ཟད། ཚོགས་ཆེན་འདུ་ཁང་ཆེན་མོ་དང༌། ཆོས་རྭ། ཕོ་བྲང་དཀར་དམར་གཉིས་ཀྱི་རྨང་ནས་ལྡེབས་རིས་དང་ཚོན་རྩི། ནང་གི་སྐུ་གསུང་ཐུགས་རྟེན་དང་ཐོག་ཁའི་གསེར་གྱི་རྒྱ་ཕིབས། རྒྱལ་མཚན། རི་དྭགས་ཆོས་འཁོར་དང་བཅས་བྱ་བ་ལས་ཀྱི་འཁོར་ལཱུའི་མཛད་འཕྲིན་ཡང་བསམ་གྱིས་མི་ ཁྱབ་པ་བྱུང་ཞིང༌། ཡིན་ཡང་དགའ་བ་བླ་མ་སངས་རྒྱས་ཆོས་འཕེལ་ནས་ྋརྒྱལ་བ་བསྐལ་བཟང་རྒྱ་མཚོ་མཆོག་ལ་ དབུས་ནས་ཕེབས་པའི་མཁན་པོ་རྣམས་ལམ་ཐག་རིང་བས་ཕེབས་ལམ་ལ་བསུ་སྐྱེལ་དཀའ་བར་ བརྟེན། ད་ནས་བཟུང་མཁན་པོ་དབུས་ནས་མངགས་གཏོང་མི་དགོས་པར་ལི་ཐང་རང་ནས་བླ་སྤྲུལ་དགེ་ བཤེས་ལ་ཐད་ཀར་མཁན་པོ་བསྐོ་བཞག་མཛད་ཆོག་པའི་སྙན་ཞུ་ཕུལ་བ་ལྟར་གནང་བ་ཐོབ་སྟེ། མཁན་རབས་བཅུ་དྲུག་པ་དགའ་བ་སངས་རྒྱས་ཆོས་འཕེལ་གྱིས་མཛད་ཡོད་པའི་ལོ་རྒྱུས་ ཤིག་ཀྱང་འདུག
ྋརྒྱལ་མཆོག་ལྔ་པའི་སྐབས་ལི་ཐང་དགོན་པ་བེ་རིས་གཏོར་བའི་ཞིག་གསོར་འབའ་རྫོང་ སྡོད་གཟེར་ཆེན་པ་རྣམ་རྒྱལ། རྒྱལ་མཆོག་ལྔ་པ་ཆེན་པོས་ཆེད་བརྫོང་གནང་ཐོག་ཏྲེ་ཧོར་དར་ཧན་བཀའ་བཅུས་ལས་དཔོན་ དང༌། དཔོན་མཁའ་འགྲོས་སྦྱིན་བདག་ཞུས་ཏེ་འདུ་ཁང་རྒྱ་བསྐྱེད་དང་བཅས་ཀ་བ་དྲུག་ཅུ་རེ་ བཞིའི་ས་གསར་རྒྱག་དང༌། འབའ་ནས་ཟངས་འདེགས་ཁལ་བརྒྱ་ལྷག་གི་ཞལ་འདེབས་དང་བཅས་བྱམས་པའི་ཁྲི་པད་ཞིག་གསོ་ མཛད། འདུ་ཁང་གི་ལྡེབས་རིས་སུ་མཛད་བརྒྱ་དང༌། གཙང་ཁང་སྦུག་ཀ་བ་བརྒྱད་མར་བྱམས་པའི་སྨན་སྐུ་ཐོག་ཚད་མ་གསར་བཞེངས། གཟུངས་འབུལ། རབ་གནས་བཅས་སུ་དེ་མོ་སྤྲུལ་སྐུ་ཆེད་བརྫོང་གནང་བ་དང༌། གཙུག་ལག་ཁང་རྟེན་དང་བརྟེན་པ་ཞིག་གསོ་དང་གསར་བཞེངས་ལེགས་པར་ཟིན་འཕྲལ་སྔ་ རྒྱུན་གྱི་སྒྲུབ་མཆོད་ཁག་གི་ཐོག ཆོས་ཐོག་བརྒྱད་ལ་ཟླ་ཕོགས་དང༌། ཉིན་རེ་ཇ་ཚུལ། ཆོ་འཕྲུལ་སྨོན་ལམ། ལྔ་མཆོད། ཉེར་བདུན་མཆོད་པ་བཅས་གསར་འཛུགས་ཀྱིས་དེ་དག་གི་མཐུན་རྐྱེན་དུ་ཆོས་གཞིས། འབྲོག་དུད་བཅས་གསོལ་རས་བསྩལ།
ཕྱི་ལོ་ ༡༧༥༣ ལོར་༼ྋརྒྱལ་མཆོག་བསྐལ་བཟང་གི་སྐབས་༽ལི་ཐང་དགོན་པའི་རྟེན་གཙཱུ་ལི་ཐང་ཐུབ་ ཆེན་བྱམས་པ་ཞེས་ཡོངས་སུ་གྲགས་པ་དེའི་དབུ་ཐོད་དུ་རྒྱ་ཕིབས་གསར་བཟཱུའི་མཐུན་ རྐྱེན་གསེར་དང་ཟངས་སོགས་རྒྱུ་ཆ། བཟཱུ་རིགས་མཁས་པ་དང༌། བཟོ་མིའི་གླ་ཆ་སོགས་ཆ་ཚང་གཞུང་ས་ནས་བསྩལ་ཅིང༌། བཟོ་པའི་དོ་དམ་དུ་སྔགས་རམས་པ་བློ་བཟང་བཟོད་པ་དང༌། ནང་གཟན་ཚེ་དབང་ལྷུན་འགྲུབ་གཉིས་ཀྱང་གཏོང་གནང་མཛད།
སླར་ཡང་ལི་ཐང་དགོན་པའི་ཕྱིའི་ལྕགས་རི་ནས་ནང་གི་འདུ་ཁང་དང་སྐུ་གསུང་ཐུགས་ རྟེན་བར་ཐམས་ཅད་ཤིན་ཏུ་ཉམས་ཆག་ཆེན་པོར་སོང་བ་མ་ཟད། དགོན་པའི་འདུལ་ཁྲིམས་དང་མདོ་སྔགས་འཆད་ཉན་ཐམས་ཅད་གཡར་ཁྲལ་ཙམ་ལས་མེད་པར་གྱུར་ ཏེ། མཁན་ཐོག་མང་པོས་སྐུ་ངལ་འཛེམས་མེད་ཀྱིས་ཉམས་གསོ་མཛད་པར་འབད་ཀྱང་བླ་གྲྭ་ཕལ་ མོ་ཆེས་མནོག་ཆུང་སྒེར་གྱི་རྒྱུ་འབྱོར་འབད་སྒྲུབ་ཁོ་ནའི་དབང་གིས། ཐུགས་འདོད་ཇི་བཞིན་མ་འགྲུབ་པར་མཁན་ཐོག་མང་པོས་དགོངས་པ་ཞི་བའི་དབྱིངས་སུ་ གཏད་དགོས་བྱུང་འདུག་པའི་སྐབས་དེར། ཤོག་དྲུག་སྐྱབས་མགོན་སྐུ་གོང་མ་རྗེ་བཙུན་ངག་དབང་བསྟན་འཛིན་འཕྲིན་ལས་དཔལ་ བཟང་པོ་མཆོག་གིས། གང་ཉམས་ཐམས་ཅད་ཉམས་གསོ་མཛད་དགོས་པའི་བཀའ་ཕབ་པ་ན། ལས་ཀྱི་སྣེ་མོ་བ་ཀུན་གྱིས་ལྕགས་རི་དང་འདུ་ཁང་སོགས་གཞི་རྒྱ་ཆེ་བའི་ལས་གྲྭ་ ཁག་ལ་རྒྱུ་གྲོན་ཤིན་ཏུ་ཆེ་སྟབས་ཇི་ལྟར་བྱ་ཞེས་དངངས་སྐྲག་གིས་ཞུ་སྐབས། རིན་པོ་ཆེས་ལྷ་ཆོས་སྐྱོང་སྲུང་མའི་འཕྲིན་ལས་ཡོད་པས་འཇིགས་སྐྲག་ཅི་ཡང་མི་ དགོས་པར་ལས་གྲྭ་མྱུར་དུ་དབུ་འཛུགས་གནོངས་ཤིག་གསུངས་པ་ལྟར། ཕྱི་ནང་གི་བཀོད་པ་ཐམས་ཅད་ཉམས་གསོ་ལེགས་གྲུབ་བྱུང་སྟེ་རྒྱུ་གྲོན་གྱི་དཀའ་ངལ་ ཅི་ཡང་འཕྲད་མེད་པའི་ལོ་རྒྱུས་འདི་ནི་ངག་རྒྱུན་ཚད་མ་ཞིག་ལ་བརྟེན་ནས་བྲིས།
དགོན་པའི་ཕྱིའི་བཀོད་པ་དང༌། ནང་གི་མདོ་སྔགས་འཆད་ཉན། འདུལ་ཁྲིམས་བརྩི་སྲུང་སོགས་ཡར་ངོའི་ཟླ་བ་གསར་པ་བཞིན་དུ་འཕེལ་བཞིན་པའི་སྐབས། རྒྱ་འདྲེ་དམར་པཱུའི་སྲིདགཞུང་གིས་གཏོར་རྡུང་སྲེག་གསུམ་གྱིས་དགོན་པ་ཞིང་ཐང་ ལ་བསྒྱུར་ཡོད། རྗེས་ནས་ཉམས་གསོ་མཛད་པའི་ལོ་རྒྱུས་ནི་འདིར་འབྲི་རྒྱུའི་ངལ་བར་བརྟེན་དགོས་མ་ མཆིས།
ད་དུང་ལི་ཐང་དགོན་པའི་ཁྱད་ནོར་ལྟ་བུ་ལི་ཐང་མཚལ་དཔར་ཞེས་ཡོངས་སུ་གྲགས་པའི་ རྒྱལ་བའི་བཀའ་འགྱུར་རིན་པོ་ཆེའི་དཔར་གཞི་འདི་ཉིད་ནི། ཐོག་མ་ཕྱི་ལོར་ ༡༦༠༨ ལོར་འཇང་ས་དམ་རྒྱལ་པོ་ཀརྨ་མི་ཕམ་བསོད་ནམས་རབ་བརྟན་གྱིས་བཀའ་འགྱུར་དཔར་ བསྐྲུན་བྱ་རྒྱུའི་མ་ཕྱི་ལེགས་པ་ཞིག་དགོས་ཞེས་ཞུས་པ་ལྟར། དེ་སྔོན་རིན་སྤུངས་དོན་ཡོད་རྡོ་རྗེས་དབུས་གཙང་ཡོངས་སུ་དབང་བསྒྱུར་བྱེད་ སྐབས་ཚལ་གུང་ཐང་དུ་ཡོད་པའི་ཚལ་པ་བཀའ་འགྱུར་ཆ་ཚང་ཞྭ་མར་སྐུ་ཕྲེང་བཞི་པ་ཆོས་ གྲགས་ཡེ་ཤེས་ལ་ཕུལ་བ་དེ། ཞྭ་དམར་སྐུ་ཕྲེང་དྲུག་པ་ཆོས་ཀྱི་དབང་ཕྱུག་གིས་བསྐུར་གནང་མཛད་དེ་མ་ཕྱི་དེར་ བཅོལ་བ་འདྲ། ཞྭ་དམར་སྐུ་ཕྲེང་དྲུག་པ་མཆོག་ལ་འཇང་ས་དམ་རྒྱལ་པོས་སྔ་རྗེས་སུ་གདན་འདྲེན་ཡང་ ཡང་འབྱོར་བ་ལྟར་ཁམས་ཁུལ་དང་མཚོ་སྔོན་བརྒྱུད་ནས་འཇང་ས་དམ་རྒྱལ་པཱུའི་ཕོ་བྲང་ ལ་ཕེབས་ཏེ། བཀའ་འགྱུར་དཔར་བསྐྲུན་གྱིས་ལས་མཇུག་མ་རྫོགས་བར་དུ་ཞུ་དག་དང༌། དཔར་ཁང༌། བཀའ་འགྱུར་བཅས་ལ་རབ་གནས་ཀྱང་མཛད།
སི་ཏུ་སྐུ་ཕྲེང་ལྔ་པ་ཆོས་ཀྱི་རྒྱལ་མཚན་གྱིས་ཀྱང་དཔར་གཞི་འདི་ལ་ཞུ་དག་མཛད་ ཡོད། བཀའ་འགྱུར་འདི་བོད་ཡུལ་དུ་བཀའ་འགྱུར་དཔར་མ་ཐོག་མ་དེ་ཡིན་པ་གྲགས། སྡེ་དགེ་བཀའ་འགྱུར་གྱི་མ་ཕྱི་ཡང་འདི་ཉིད་ཡིན་འདུག ཕྱིས་སུ་འཇང་རྒྱལ་དང་གཞུང་དགའ་ལྡན་ཕོ་བྲང་དབར་གྱི་ཟིང་འཁྲུག་སྐབས་དཔར་གཞི་ འདི་ལི་ཐང་དགོན་པར་གདན་དྲངས་པ་ནས་བཟུང་ལི་ཐང་མཚལ་དཔར་ཞེས་ཡོངས་གྲགས་སུ་ གྱུར། དེར་བརྟེན་སྡེ་དགེ་བཀའ་འགྱུར་གྱི་མ་ཕྱི་ལི་ཐང་མཚལ་དཔར་དང༌། དེའི་མ་ཕྱི་ཚལ་པ་བཀའ་འགྱུར། དེའི་མ་ཕྱི་སྣར་ཐང་བཀའ་འགྱུར་སོགས་ཡིན། སྣར་ཐང་བཀའ་འགྱུར་དཔར་མ་དེ་མིརྒྱ་གཏོརེ་དེ་ནི་ཕྱི་ལོ་ ༡༧༣༡ ལོར་ཕོ་ལྷ་བ་བསོད་ནམས་སྟོབས་རྒྱལ་གྱིས་སྦྱིན་བདག་བྱས་ནས་བཞེངས་པས་དུས་ཕྱིས་ པས་སོ།།
གཞུང་དགའ་ལྡན་ཕོ་བྲང་དང་ཁྱད་པར་དུ་ྋརྒྱལ་ མཆོག་སྐུ་ཕྲེང་རིམ་པས་གཅེས་སྐྱོང་གནང་བའི་དགོན་འདིའི་ལྷ་སྡེར་རྒྱལ་བའི་ བསྟན་པ་དང་སེམས་ཅན་གྱི་བདེ་སྐྱིད་ཀྱི་སླད་དུ་བསམ་བཞིན་དུ་སྲིད་པར་བཞེས་པའི་ སྐྱེས་བུ་ཆེན་པོ་སྐུ་འཁྲུངས་མྱོང་བ་ནི། གངས་ཅན་བོད་ཀྱི་ལྷ་སྐུལ་འཕགས་མཆོག་སྤྱན་རས་གཟིགས་མིའི་རྣམ་པར་རོལ་པ་རྒྱལ་ མཆོག་སྐུ་ཕྲེང་བདུན་པ་བློ་བཟང་བསྐལ་བཟང་རྒྱ་མཚོ་དང༌། བཅུ་པ་རྒྱལ་བ་ཚུལ་ཁྲིམས་རྒྱ་མཚོ་རྣམ་གཉིས་དང༌། ཁལ་ཁ་རྗེ་བཙུན་དམ་པ་སྐུ་ཕྲེང་གསུམ་པ་ཡེ་ཤེས་བསྟན་པའི་ཉི་མ། ཁྲི་ཆེན་ངག་དབང་མཆོག་ལྡན་སྐུ་ཕྲེང་གཉིས་པའམ་ར་སྒྲེང་སྐུ་ཕྲེང་གཉིས་པ་ཁྲི་ ཆེན་བསྟན་པ་རབ་རྒྱས། ཁྲི་ཆེན་བློ་བཟང་དྲི་མེད་སྐུ་ཕྲེང་ན་རིམ་དང་འདི་ལ་ལི་ཐང་ཤོག་དྲུག་སྐྱབས་ མགོན་སྐུ་ཕྲེང་ན་རིམ་ཡང་ཟེར། སྡེ་དགེ་དཔལ་སྤུངས་སི་ཏུ་རིན་པོ་ཆེ་སྐུ་ཕྲེང་གཅིག འཕགས་པ་ལྷ་སྐུ་ཕྲེང་བདུན་པ་འཇིགས་མེད་བསྟན་པའི་མགོན་པོ། འཕགས་པ་ལྷ་སྐུ་ཕྲེང་བརྒྱད་པ་བློ་བཟང་འཇིགས་མེད་དཔལ་ལྡན་བསྟན་པའི་ཉི་མ། འཕགས་པ་ལྷ་སྐུ་ཕྲེང་དགུ་པ་མཁས་གྲུབ་ངག་དབང་བློ་བཟང་འཇིགས་མེད་བསྟན་པའི་ རྒྱལ་མཚན། འཕགས་པ་ལྷ་སྐུ་ཕྲེང་བཅུ་གཅིག་པ་བློ་བཟང་བསྟན་འཛིན་དགེ་ལེགས་རྣམ་རྒྱལ། ཆབ་མདཱུ་ཞི་བ་ལྷ་ཡེ་ཤེས་འགྱུར་མེད་བསྟན་པའི་མགོན་པོ། ཀུན་མཁྱེན་འཇམ་དབྱངས་བཞད་པ་སྐུ་འཕྲེང་ལྔ་པ་བློ་བཟང་འཇམ་དབྱངས་ཡེ་ཤེས་བསྟན་ པའི་རྒྱལ་མཚན་སོགས་སོ།།
ད་དུང་གནས་འདི་ན་ྋརྒྱལ་མཆོག་བསོད་ནམས་རྒྱ་མཚོ་དང་ཚངས་དབྱངས་རྒྱ་མཚོ། འགྲོ་མགོན་ཆོས་རྒྱལ་འཕགས་པ་སོགས་རིས་སུ་མ་མཆིས་པའི་སྐྱེས་མཆོག་གྲངས་ལས་འདས་ པས་ཞབས་ཀྱིས་བཅགས་མྱོང་བའི་རེ་རེའི་མཚན་ནས་སྨོས་ན་ཡིག་ཚོགས་ཤིན་ཏུ་ཆེན་པོར་ འགྱུར་བས་གྲགས་ཆེ་བ་འགའ་ཞིག་གི་མཚན་ཙམ་སྨྲས་ནས་ཆོག་པར་བྱས་སོ།།